text:
Man skuldi trúð at tað var lygn, men gosið í Íslandi hevur millum annað havt ta avleiðing, at Pál Joensen og Jón Bjarnason ikki enn eru komnir longur enn til Johannesburg, á heimferðini úr Durban.
Vís Pál og Jón í Suðurafrika á einum størri korti
Upprunaliga skuldu teir flúgva úr Johannesburg kl 19:30 mánakvøldið, men rendu seg har í eini 5000 fólk, sum øll vóru standaði á flogvøllinum. “Eitt verri gedemarked”, heilsaði Jón í SMS, og bað um hjálp at finna eitt hotell í Johannesburg, sum hevði ein 25 metra hyl ella betur. Teir endaðu á Protea Hotel Wanderers, sum lýsti við at hava svimjihyl í olympiskari stødd, ið vísti seg at vera 25 metrar langur. Men hvat, hóast olympiskir hyljar eiga at vera 50 metrar langir, so var hesin um ikki annað 25, og hotellið annars ókey.
Fínar greiðir, dagin eftir aftur á flogvøllin, har teir fingu boð um at tað kundi taka 14 dagar (!) áðrenn teir sloppu heim. Flogfelagið hjá teimum (Air France) heldur uppá at talan er um ‘force majeure’, líka suður til Suðurafrika, og hjálpir tí ikki við hvørki mati ella innivisti. Teir høvdu checkað út av hotellinum, og kundu tí lítið annað, enn at seta seg at bíða í ‘standby’. Og tað sást á boðum á Facebook, at menn vóru troyttir av Johannesburg.
So ringir Cameron van der Burgh (!), suðurafrikanskur heimsmeistari í bringusvimjing. Hann hevði lisið boð frá Páli á Facebook, at hann og Jón vóru strandaðir í Johannesburg. Og sigur tí, ‘eg eri har um ein hálvan tíma’.
Vísti seg at hann býr í Pretoria, sum sambært Google Maps er umleið ein tíma burtur í bili frá Johannesburg, men er eitt sindur skjótari at røkka í einum Audi A3 2.0T Quattro. So teir norður og upp til Pretoria, at búgva og venja hjá sjálvum heimsmeistaranum, í 1800 metra hædd. Húsið er stórt og hylurin luksus 50 metrar, so teir liva sum greivar, skilst úr Suðurafrika.
Í dag koyrdi Cameron teir aftur á flogvøllin, og fór so sjálvur víðari til Cape Town. Á Twitter heilsar hann at “O.R thambo looks like a refugee camp“, við tilvísing til flogvøllin í Johannesburg. Teir báðir eru so í standby har til einaferð í kvøld, tá ið mamma Cameron kemur eftir teimum aftur.
Bestu boð frá Air France um heimferð, er 3. mai kl 19:30, lokala tíð.


c: text/html

text:
Sverri Egholm
13.12.2017 - 06:53
Tíðindi > Samfelag & Politikkur > Landspolitikkur
- Vit hava lagt einar 500 milliónir í Varðan Pelagic, og við hesum uppskotinum, sum nú er samtykt, so hava vit bygt tað undir øðrum fortreytum enn teimum, sum nú eru skotnar út í kortið.
Tað segði Jákup Jacobsen, eisini nevndur Dunga Jákup, í viðmerking til VP í gjárkvøldið eftir, at fiskivinnunýskipanin varð samtykt í løgtinginum.
Hann sigur seg vera málleysan um at uppskotið er samtykt, og at teir á Tvøroyri hava bygt eitt ov stórt virki.
Í summar brendi Varðin Pelagic á Tvøroyri og beinanvegin varð farið í gongd við at byggja virkið upp aftur. Arbeiðið er nú komið væl áleiðis, men nú er óvist hvat hendir, sigur reiðarin.
Nýggja fiskivinnuskipanin varð samtykt við 18 fyri og 15 ímóti. Bill Justinussen úr Miðflokkinum atkvøddi sum tann einasti í andstøðuni fyri uppskotinum.

robotstxt: allowed

filter: keep


text:
Borgarstjórar hittust í Pristina
Dan Klein --- 12.09.2018 - 07:07
- Vit minnast, at tað vóru Føroyar, sum spældu okkara fyrsta skrásetta landsdyst, og hóast at hann mátti spælast í Týsklandi, so hevði tann viðurkenningin frá føroyingum nógv at týða fyri okkum. Tað er tí eisini ein heiður fyri okkum, at júst Føroyar skulu spæla dystin í kvøld, sigur Shpend Ahmeti, borgarstjóri í Pristina.
Annika Olsen, borgarstjóri, var mánadagin á gátt hjá Shpend Ahmeti, borgarstjóra í Pristina, Kosovo. Vitjanin varð fingin í lag í sambandi við landsdystin hjá Føroyum móti Kosovo í kvøld.
Shpend Ahmeti hevur verið borgarstjóri í fimm ár og er ein hin kendasti politikkarin í Kosovo; hann er eisini formaður í sosialdemokratiska flokkinum í Kosovo. Hann er útbúgvin m.a. á Harvard University.
Hetta er ikki fyrstu ferð, at Annika Olsen og Shpend Ahmeti hittast. Tey hittust eisini á høvuðsstaðarráðstevnu í Jerusalem, og borgarstjórin gav føroysku gestunum hjartaliga móttøku.
Tað eru 10 ár síðani, at Kosovo gjørdist sjálvstøðugt land, men er ikki viðurkent av øllum. Hann greiddi frá, at sambandið við Serbia er framvegis trupult, og so seint sum í gjár vóru trupulleikar við markið.
Ynskið er at fáa eina varandi avtalu við serbar, men tað eru teir ikki klárir til enn, segði Shpend Ahmeti, sum sjálvur er albani eins og tey flestu í Kosovo. Hann leggur tó dent á, at tað er trygt í Kosovo, og at kriminaliteturin er lágur eisini samanborið við evropeisk lond.
Vaksandi búskapur og nógv ung
Í høvuðsstaðarkommununi búgva 350.000 fólk, men um dagin eru umleið hálv millión í býnum, tí fólk koma inn í býin at arbeiða.
Búskaparstøðan í Kosovo er í fer við at taka dik á seg, segði Shpend Ahmeti, og vísti á, at stórar altjóða fyritøkur nú gera íløgur í Kosovo, og at fleiri altjóða brand etableraðu handlar og hotell í Pristina.
Umleið ein triðingur av øllum kosovo-albanum búgva uttanlands, og tað hjálpir eisini, at nógvir av hesum gera stórar íløgur í heimlandinum. Ferðavinnan er harumframt vaksandi, tí viðurskiftini eru betri skipað nú.
Hetta gevur serligar avbjóðingar, greiddi borgarstjórin frá. Býurin skal skipa seg av nýggjum viðvíkjandi øllum infrastrukturi. Lutvíst er talan um manglar og óskipaðar mannagongdir frá farnum tíðum, lutvíst er uppgávan at fyrireika býin til nútíðar krøv og stóra talið av ungum fólki, ið krevur skúlar, bústaðir og fasilitetir til frítíð og undirhald.
Helvtin av fólkinum í Pristina er undir 25 ár, og 70% av fólkinum eru undir 35 ár. Hesa serligu støðu sá borgarstjórin sum stóran fyrimun fyri býin og landið eisini mentanarliga.
Kvinnur í politikki
Í býráðnum í Pristina eru 51 býráðslimir. Eins og í Føroyum verður býráðið valt 4. hvørt ár. Men ávísir munir eru millum skipanina í Kosovo og í Føroyum.
Borgarstjórin verður eitt nú valdur beinleiðis av fólkinum, og megnar býráðið ikki at samtykkja fíggjarætlanina, verður býráðið sent til hús og býráðsval fyriskipað, men borgarstjórin verður hinvegin sitandi.
- Soleiðis fáa vit altíð samtykt fíggjarætlanina til síðst, segði Shpend Ahmeti brosandi.
Tað er harumframt lógarkrav, at triðingurin av býráðslimunum skulu vera kvinnur.
Føroyingar væl umtóktir í Kosovo
- Hetta er sera stórur dagur fyri okkum í Kosovo og Pristina, segði borgarstjórin í Pristina, og sipaði til dystin móti Føroyum í kvøld.
Nú gamli leikvøllurin í býnum er um- og útbygdur til tess at lúka UEFA-krøvini til altjóða dystir, er hetta fyrsti heimadystur hjá Kosovo nakrantíð í egnum landi, og tað merkist týðiliga í býnum, at í kvøld er serlig hending – at søga verður skrivað.
- Vit minnast, at tað vóru Føroyar, sum spældu okkara fyrsta skrásetta landsdyst, og hóast at hann mátti spælast í Týsklandi, so hevði tann viðurkenningin frá føroyingum nógv at týða fyri okkum. Tað er tí eisini ein heiður fyri okkum, at júst Føroyar skulu spæla dystin í kvøld, segði Shpend Ahmeti.
Bjóðaður til Havnar
Annika Olsen greiddi somuleiðis frá viðurskiftum í Tórshavnar kommunu og Føroyum. Undir hesum kom m.a. fram, at bæði Havnin og Pristina fyrireika bygging av nýggjum langhyli.
Umframt at handa gávu bjóðaði Annika Olsen borgarstjóranum í Pristina til Havnar at vitja, eitt nú tá Kosovo skal spæla á Tórsvølli í oktober. Shpend Ahmeti takkaði fyri og segði, at tað ætlaði hann sær at koma.
Hann handaði somuleiðis Anniku Olsen sermerkta gávu, eina leirstandmynd av gudinnu, ið funnin er í Pristina, og sum er uml. 6.000 ár gomul. Hon er í dag býarmerkið hjá Pristina. Originalurin er á savni í Kosovo.
Umframt borgarstjóran eru umboð fyri Tórshavnar kommunu í bygginevndini fyri Tórsvøll við á ferðini. Ørindi í gjár vóru m.a. at hyggja nú liðugt um- og útbygda tjóðleikvøllinum í Pristina, har UEFA-umboðsmaður greiddi frá tilgongdini eins og byggiloysnum.


text:
Eivør fingið Danish Music Awards Jazz 2016 virðisløn/
Í gjárkvøldið vórðu donsku jazzvirðislønirnar latnar í Bremen Teater í Keypmannahavn og Eivør, Peter Jensen, DR Big Band og DR Vokalensemble fingu heiðurin at vinna virðislønina fyri ársins vokaljazzútgávu At the heart of a selkie, sum Tutl gav út í ár. Eivør varð tilnevnd saman við øðrum góðum fólkum: Cæcilie Norby & Lars Danielsson, Kira, Margrete Grarup, Johanna Elina og Mette Juul.
Marjun Syderbø Kjelnæs skrivaði tekstirnar í sangunum hjá Eivør í At the heart of a selkie við støði í søgnini um Kópakonuna; verkið varð framført í Norðurlandahúsinum í januar og varð ummælt her:
http://www.listaportal.com/tidindi/2016/1/28/episk-eivr
Hjartaliga til lukku við virðislønini!


text:
Gulllaksur (gulllaksaættin)
Argentina silus (Ascanius, 1775)
Stødd: Gulllaksur verður í mesta lagi 60 cm langur.
Dýpi: Hann er á djúpum vatni úr 150 m niður á 1400 m. Hann er bæði botnfiskur og uppsjóvarfiskur.
Litur: Gulllaksur er grøn/grá-gulligur um bakið. Síðurnar eru silvurlittar, viðhvørt eitt sindur dimmar, grómutar. Hann er hvítgulur undir búkinum. Óskalaður skyggir hann gyltur og viólbláur.
Lýsing: Kroppurin á gulllaksi er næstan eins breiður og høgur, og í tvørskurði er hann eitt sindur fýrkantaður. Høvdið er rættiliga stórt, hann hevur stutta gron og lítlan kjaft. Eygnatvørmátið er størri enn trantlongdin.
Gulllaksur hevur eina lítla ryggfjøður, ið situr beint framman fyri miðjuna á fiskinum. Ein lítil fitifjøður er afturi á sporlinum. Hann hevur eina lítla gotfjøður, og aftari endi situr mitt undir fitifjøðurini. Búkfjaðrarnar eru beint undir aftara enda á ryggfjøðurini, umleið mitt á kroppinum. Hann hevur smáar uggafjaðrar, sýldan stert og stóra, leysa roðslu. Eitt sindur agurkukendur, súrligur roykur gongur at honum, tá hann er nýveiddur. Hann líkist nógv streymsild.
Eyðkenni: Gulllaksur kennist frá streymsild á tí, at gulllaksurin hevur um 65-70 roðslur eftir strikuni, streymsildin hevur um 50-54 roðslur eftir strikuni. Eygnatvørmátið og trantalongdin.
Týdningur: Gulllaksur verður veiddur bæði til ídnað og matna.
da. Guldlaks, en: Argentine, fr: Grande argentine, ís: Stóri gulllax, no: Vassild, tý: Goldlachs
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Størsta og djúpasta hav í heiminum, Kyrrahavið, er triðingurin av jarðarýtuni (179,7 mió. km²) og er úr Asia og Avstralia til Amerika og Suðurkoll. Tað er 46 % av øllum heimsins høvum. Har eru umleið 25 000 oyggjar, gosoyggjar og koralloyggjar spjaddar um hesa ovurstóru vídd, t.d. Samoa, Tonga, Cook-oyggjar, Nýsæland, Hawaii, Páskaoyggin, Tahiti og Chatham. Í stórum parti í Kyrrahavi er veðurlagið lýtt og slavið, tí er fruktagott og nógvur vøkstur á flestu oyggjum.
Upprunafólkið, sum av fyrstantíð kom úr Landsynningsásia, verður býtt í tríggjar meginbólkar: Polynesar, melanesar og mikronesar. Í 16. øld komu evropearar, og fyrst í 19. øld vórðu flestu oyggjarnar hjáland hjá stórum londum handan hav. Nú á døgum eru nakrar oyggjar sjálvstøðugar, men nógvar standa undir øðrum londum (til dømis Bretland, USA, Frakland). Nøkur fólk í hesum mongu oyggjum búgva í býum, men tey flestu lívbjarga sær av landbúnaði, til dømis at velta jamsrót og søtepli og útróðri.


text:
Tjóðveldisflokkurin stovnaður
Tá ið heimastýrislógin varð trýst ígjøgnum í 1948, uttan at fólkið varð spurt, høvdu loysingarsinnað tikið seg saman at stovna ein nýggjan flokk.
Flokkurin skuldi hava sum endamál at fremja úrslitið av fólkaatkvøðuni í 1946 og virka fyri, at veruligt fólkaræði kom at galda í Føroyum í einum sosialt rættvísum samfelag. Teirra hugsjón var, at eingin stætt skuldi hava nakran framíhjárætt. Tey vildu stovnseta føroyska tjóðveldið, so at farast kundi undir at endurreisa og menna samfelagið á egnum grundarlagi, við javnbjóðis samstarvi við aðrar tjóðir.
Tey kallaðu til fundar og stovnaðu Tjóðveldisflokkin á fundi tann 22. og 23. mai 1948. Navnið Tjóðveldisflokkurin merkir í orðsins týdningi, at fólkið – tjóðin – skal hava valdið í egnum landi. Ì floksins stevnu varð gjørt greitt, at tjóðarfrælsið er amboðið til at skipa eitt samhaldsfast samfelag, har korini hjá verkafólki og fiskimonnum skuldu betrast.


text:
Tíðindasavn
Trýst her fyri at lesa tíðindi sum eru frá áðrenn 27. Oktober 2015
Skúlaárið 2018/19 verður fyrsta árið, sum nýggja akkersskipanin fer at virka. Seinastu árini hava un...
Les meira
Føroyar liggja einsamallar í Norðuratlantshavi. Men landafrøðiliga avmarkingin er eingin samstarvsavmarking í d...
Les meira
Sleppa næmingarnir ov ofta undan at svimja í grunddeildini, verður tyngri at seta teimum krøv í hægri deildum....
Les meira
Foreldur eru mest týðandi í menningini av málinum hjá børnum sínum. Í faldarunum eru gó...
Les meira
Eg havi fyrr skrivað um ráðstevnuna, sum NFSP skipar fyri. Nú eru vit komin so mikið áleiðis, at tíð...
Les meira
Nú umleið eitt hálvt er liðið síðan, at sáttmálin varð undirskrivaður, tykist tað t&...
Les meira
Tað kemur fram í ritgerð, sum Vár Gregersen, ið lesur mentamót og undirvísingarfrøði á Ro...
Les meira
Á síðstu síðu í bókini Tá mamma verður ør, ið Lauru Apol hevur skrivað og Spro...
Les meira
Í stóru kanningini, sum er gjørd av lesivanunum hjá børnum í 4., 6. og 9. flokki, eru børnini spur...
Les meira
Í kjalarvørrinum á lesivikuni gjørdi Hanna Mikkelsen, skúlabókavørður, eina eftirmeting millum...
Les meira
- Í veruleikanum var eg ikki varug við, at eg varð happað, tað fleyg yvir høvdið á mær, til eg f&oac...
Les meira
Ritgerðin ber heitið: "Den pædagogiske diskurs i læreruddannelsen - formål. indhold og undervisningsmetoder. En komp...
Les meira
Í Mentamálaráðnum hava tey vitan og kunnleika um, hvussu næmingarnir í einstøku skúlunum kring ...
Les meira
Á heimasíðuni skulabladid.fo 20. juni vísir Sonne Smith í grein á vaksandi áhugan at arbeiða &aac...
Les meira
Rigmor Dam, landsstýriskvinna í mentamálum, hevur sett Marina Sigvaldsdóttir Bláberg í tíðarav...
Les meira
Tað er ein lærari í Skúlanum á Fløtum, sum á Facebook heldur, at átakið er genialt, og flei...
Les meira
Kringvarp Føroya er okkara størsti mentanarberi; bæði útvarpið og sjónvarpið gera dygdargóð...
Les meira
Tað er við ikki sørt av undran, at eg havi lisið greinina, ”Skúlin skal tola næmingar við atferða...
Les meira
Vit vita lítið um fólkaskúlan og virksemið í skúlanum. Men nakrar kanningar eru gjørdar í ...
Les meira
Týsdagin 15. mai 2018 søkti Hoyvíkar skúli í Havn eftir lærarum til skúlaárið 2018/2019....
Les meira
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
11. Jan 2017
Børnini í 6 ára stovuni hugna sær á skoytubananum :D ...
20. Des 2016
Nú nærkast jólaferian og jólini í hvørjum. Vit ynskja tykkum øllum eini gleðilig jól og eitt eydnaberandi nýggjár :)Lítliskógur er stongdur ímillum jól og nýggjár.Vit síggjast aftur 2. Januar :) ...
14. Des 2016
Í farnu viku og hesa vikuna hava øll børnini á Lítlaskógi luttikið á ymiskum jólaverkstøðum :)Stovurnar hava hvør sær skipa eitt jólavirksemi, ið børnini kunnu royna. Børnini hava síðani skiftisvís verið runt á teimum ymisku stovunum, til tey ymisku jólavirksemini :)Í morgin er seinasti...
14. Des 2016
3 des var jólahald á Lítlaskógi. Ótrúliga hugnaligur dagur. Krabbarnir gingu Lucia og børn í 6 ára stovuni spældu jólaleikin :)Hetta eydnaðist sera væl og er hetta vist nokk eitt tiltak, ið mong gleða seg til á hvørjum árið :) ...
17. Nov 2016
Jólahaldið verður leygardagin 3. des. frá kl 15.00 til 17.00.Á skránni:Jólaleikur, sum børnini í 6 ára stovuni framføra.Lucia, sum krabbarnir framføra.Børn og vaksin syngja og dansa um jólatræið.Síðani verður farið inná stovurnar, til ein drekkamunn.Jólaleikurin verður framførdur tvær ferðir, fyrru ferð fyri Eikilund innaru...
08. Nov 2016
í Dag hava børnini á Lítlaskógi eisini verið á val. Tey sloppu at velja hvat skuldi vera til døguða í morgin. Um tað skuldi verða ræstur fiskur, blóðpylsa ella høsnarungi og kips :)Valluttøkan var 79 av 92 børnumRæstur fiskur fekk 4 krossarBlóðpylsan fekk 14...
25. Okt 2016
Í viku 44 tvs frá 31. Oktober- 4. November verður myndatøka í Lítlaskógi.Í ár er tað HTfoto sum tekur myndirnar og hava vit valt at myndirnar vera tiknar úti í garðinum ímeðam børnini spæla :) Tað vil so aftur siga at, um veðrið er...


text:
11. Aug 2015
Havnar Framburðsfelag hevði seinasta uppstillingarfund í gjár, 10. august. Higartil eru níggju fólk komin á listan. -Annika Olsen, Tórshavn. -Janus Rein, Tórshavn. -Hanus Samró, Tórshavn. -Sólvit E. Nolsø, Tórshavn. -Ingvør Justinussen, Tórshavn. -Jógvan Kristin Olsen, Tórshavn. ...
10. Aug 2015
Útvarpið hevði samrøðu við fyriskiparan av summarfestivalinum og spurt varð m.a. um tað fíggjarliga. Fyriskiparin svaraði, at tað var ikki greitt enn, men um summarfestivalurin ikki legði pening eftir seg, so kundi hann ikki halda áfram. Júst tað sama ger seg galdandi í vinnuni....
10. Aug 2015
Eysturoyar fólkafloksfelag hevði í síðstu viku seinasta uppstillingarfundin til løgtingsvalið. Á endaliga listanum hjá lokalfelagnum í Eysturoynni eru átta nøvn: Jógvan á Lakjuni, Joen Magnus Rasmussen, Rodmundur Nielsen, Jákup Martin Kjeld, Jens Kristian Rasmussen, Mariann Poulsen Garðalíð, Michael Dalbø, Tummas Larsen. Jógvan...
10. Aug 2015
Vit hoyra dagliga um ræðuleikar úti í heimi, har fólk verða forfylgd, pínd og mong eru tey sum mugu lata lív, vegna teirra trúgv, av politiska orsøkum ella etniskum uppruna. Hesi fólk hava brúk fyri hjálp og vit eiga eisini at...
09. Aug 2015
Løgtingsvalið 2015 stendur fyri durðum og nógv bendir á, at tað verður eitt spennandi val. Í hesum sambandi hevur Havnar Framburðsfelag triðja og seinasta uppstillingarfund mánakvøldið 10. august kl. 19 í Kaffihúsinum í Vágsbotni. Fundurin verður hildin í hølum á aðru hædd....
09. Aug 2015
Samansetingin av verandi bústaðarmarknaði ger, at fólk fyrst og fremst búseta seg í sethúsum. Hetta vísur kanningin Manntal (2011) eisini, har 80% siga seg búgva í sethúsum. Við verandi húsaprísum í Havn kostar eitt ‘handverkaratilboð’ lættliga 2 mió kr. Hetta hevur...
09. Aug 2015
Norðoya Fólkafloksfelag hevur havt triðja og seinasta uppstillingarfund. Uppstillaði eru Jákup Mikkelsen, Elsebeth Mercedis Gunnleygsdóttir, Eyðstein Poulsen og Hans Jákup Kallsberg. Jákup Mikkelsen hevur sitið á tingi frá 2002-2015 og hevur eitt tíðarskeið verið landsstýrismaður í Fiskivinnumálum. Í farna valskeiði...
08. Aug 2015
Miðal- og láglønt skulu hava skattalætta NÚ. Henda skattalættan fíggja vit við at brúka tann vøkstur, sum hevur verið . Vit býta vøksturin í trí og brúka 1/3 til framhaldandi at betra um vælferðina, 1/3 til at rinda skuld niður við og...


text:
Kl. 17, seinrapartin sunnudagin hin 27. oktober, verður Løkshøll karmur um eitt væntað brak av eini konsert hjá Kára Sverrissyni og bólkinum Bendum Spónum. Fyri 50 krónur ber til at uppliva mest róstu plátuna/fløguna, sum er komin á føroyska marknaðin í ár. Kræsni ummælarin Niels Uni Dam gav henni fyri kortum 6 av 6 stjørnum í Brunsj-sendingini í Útvarpinum.
Saman við Enekk brendi Kári rættiliga ígjøgnum ljóðmúrin við lagnum "Eru vit til?". Á Amnesty fløguni, sum kom á marknaðin fyri slakari fjórðingsøld síðani. Táið vit hoyra fyrstu strofuna: "Hoyrdi tú í nátt eitt skríggj", tá ivast ongin longur hvør ið sangarin er. Longu tá var stílurin sermerktur og egin.
Síðani tá hevur hann roynt hvørt av sínum í tónleika/mentanarliga rúminum. Givið bond, plátur og fløgur út í ymsum sjangrum. Sjálvur og saman við øðrum. Kreativiteturin hevur øll hesi árini flutt hann nøkur fá fet fram á leið, aftrat, altíð leitandi eftir nýggjum rásum í musiska universinum. Úr lastini á Høganesi fram til dygga verkið "Nøkur fá fet aftrat."
Skaldið Jóanes Nielsen eigur allar yrkingarnar á plátuni, sum Kári í størstan mun hevur gjørt løgini til. Hetta er eitt serføroyskt produkt á altjóða støði. Sunnudagin er hann oddvitin við fræga orkestrinum Bendar Spónir sum dyggum stuðlum. Heðin Ziska Davidsen, Jón McGavin, Kriss F. Dam Poulsen, Mattias Kapnas, Mikael Blak, Ólavur Jákupsson, Per Ingvaldur Højgaard Petersen og Unn Patursson.
Konsertin er útgávukonsertin á heimavølli. Grand finalan í Mentanarvikuni 2013 í Runavík. Byrjað verður stundisliga kl. 17. Tórbjørn Jacobsen bjóðar vælkomin og miðskeiðis í konsertini fer Jóanes Nielsen, ið verður mettur at vera frægasti lýrikarin føroyingar eiga í dag, at lesa upp nakrar yrkingar.
Atgongumerki verða seld umvegis Kunningarstovuna í Runavík www.loksholl.fo og við dyrnar.


text:
08. Feb 2018
Steypavinnararnir í fjør við Mass Anthoniussen á odda koyra á við venjingini á Valloyruni í Sandavági. Úti við 20 gentur hava verið til venjingarnar higartil, men enn mangla nakrar. Kappingin byrjar miðskeiðis í mars.
04. Feb 2018
Futsal-finalurnar eru spældar hetta vikuskifti, og hjá gentum U12 og dreingjum U16, endaði tað við FM-gull! Hjá dreingjum U10, bleiv tað til silvur. Dreingir U12 vunnu B-bólkin og dreingir U14 vunnu D-bólkin. Hjartaliga tillukku øll somul!
01. Feb 2018
Siðan 4-1 siðurin á Eiði hálvan januar, hava vit spælt tríggjar venjingardystir, taptu 1-0 móti Skála og 2-0 móti NSÍ, og so tann seinasta, í kvøld móti B36 í Havn, sum endaði javnur, 2-2. Jón og Jóannis skoraðu málini.
28. Jan 2018
Hervið verður lýst til eykaaðalfundar, sambært viðtøkum felagsins. Árligi eykaaðalfundurin verður mikukvøldið 14. februar kl. 19:00 í 07 Vestur-húsinum.
27. Jan 2018
Nýtt kappingarár nærkast, og nú eru tíðarkarmarnir lagdir fyri allar aldursbólkar. Ein størri broyting verður eisini, við tað at aldursbýtið hjá teimum yngru verður broytt. Her er talva yvir vallarstøddir og tíðarkarmar.Móti endanum av seinasta kappingarári, og síðan ígjøgnum veturin, hevur verið tingast um broyting...
24. Jan 2018
Leygardagin 27. januar verður arbeiðsdagur í 07 Vestur-húsinum. Byrjað verður kl. 9 við morgunmati og arbeitt verður út á dagin. Seinnapartin verður eisini tendrað undir grillini so ein góður bitið fæst.
22. Jan 2018
07 Vestur sóknast eftir einum dugnaligum høvuðs-ungdómsvenjara at byrja skjótast tilber.
17. Jan 2018
Um nóg stór undirtøka verður, skipar FSF fyri tveimum B2-venjaraskeiðum í februar mánað. Skeiðini verða í Havn og í Vági.


text:
Sum sagt, varð kappingin býtt sundur í 2 bólkar, Rilton-Elo, ið er fyri telvarar við einum rating-tali minni enn 2200, og Rilton-cup, ið er fyri telvarar við einum rating-tali omanfyri 2200, (undantøk verða tikin).
Av tí, at eg hevði eitt Elo tal á 2116, mátti eg spyrja fyrireikararnar, um eg kundi telva við í Rilton-cup, og tað fekk eg játta næstan beinanvegin. At býta eina kapping sundur í 2 bólkar, hevur bæði fyrimunir og vansar. Men í hesum føri, haldi eg tað er sera skilagott av tí, at málið hjá fyrireikarinum er, at menna ungar svenskar telvarar. At seta eitt mark á 2200, fyri at luttaka í tí betru kappingini ger, at luttakarnir allatíðina fáa sterkar telvarar, tað gevur venjing.
Nú til “mína kapping”. Eftir at hava tapt fyrsta umfar, ímóti IM Johan Furhoff (við einari góðari støðu), var mótstøðumaðurin næsta dagin, FM Rauan Sagit (2406). Eg royndi at fyrireika meg áðrenn talvið, men tað var lættari sagt enn gjørt, eg fann útav, at hann spældi 1.c5 eftir mín fyrsta leik, ið er 1.e4, men so fann eg ikki meira. Av tí, at eg einki talv fann, har mótstøðumaðurin hjá honum, hevur flutt c3 næsta leik. Tað skuldi verði jaligt fyri meg, at hann ikki hevði telvað byrjanina so nógv. Vónirnar vóru góðar fyri at fáa eitt gott talv, og møguliga fáa úrtøku burtur úr, um heilt væl spældi av.
3 umfar tapti eg ímóti einum IM’ara, við einum ratingtalið uppá 2314. Í 4 umfarið tapti eg aftur, og hesa ferð hevði mótustøðumaðurin eitt ratingtal uppá 2232. Tað sum var eitt sindur serstakt við teimum 4 fyrstu umførinum, var at eg hevði vinnandi ella betur støður øllum talvinum. Hóast tað fekk eg bara eitt stig. Í 5 umfarið fekk eg tann telvaran, ið hevði minst rating í kappingini, 1895. Hann vann eg so, men tað talvið kundi fari báðar vegir. Í 6 og 7 umfarið endaði tað við tveimum javnleikum, ímóti tveimum 2200 telvarum. Í næstsíðsta umfarið var mótstøðumaðurin Erik Bolmqvist, ið hevur 2449 í Elo. Erik hevði havt eina sera ringa kapping, so tá ið eg bjóðaði javnt, við eini betur støðu, eftur bara 14 leikir, tók hann av. Síðsta umfarð vann eg, ímóti einum 2200 telvara, og kom so uppá 4½ stig, ið gevur eina rating framgongd uppá 25 stig.
Eg havi roynt, at viðmerkja talvið frá tí næsta umfarinum eftir besta førimuni. Talvið er ímóti Sagit.
Nielsen,Rógvi Egilstoft (2116) – Rauan,Sagit (2406) [B22]
Rilton-cup 2010/2011 (2) 27.12.2010
1.e4 c5 2.c3 Rif6 Sum sagt, visti eg ikki, hvat hann fór at gera, men 2…Rif6 er tað ið er mest spælt, so eg bleiv ikki kløkkur. 3.e5 Rid5 4. d4 cxd4 5.cxd4 d6 6. Bc4 Tað vanliga er at spæla Rif3 áðrenn Bc4 kemur, men Bc4 kann væl spælast. Rib6 7. Bb5+ Ric6 8. Rif3 Bd7
Svartur hevur nú eina hóttan við Rixe5, ið ger at svartur javnar út, t.d. 9.0-0 Rixe5 10.Rixe5 dxe5 (10…Bxb5 gongur ikki, av tí at svartur hevur eitt gott aftursvar, við at leika 11.Rixf7 Kxf7 12.Fh5+ Og Bispurin hongur á b5) 11.Bxd7+ Fxd7 12.dxe5 Fxd1 er jøvn støða. 9.Ric3 fyri at dekka bispin. 9…e6 10.0-0 d5 11.Bf4
Eg brúkti nógv tíð til henda leikin 11.Bf4, tað komst av, at eg visti ikki, hvar bispurin skuldi. Eg var nokkso vísur í, at eg skuldi flyta bispin, men hvar? Eg visti væl, at Fritz ikki hevði 11.Bf4 til sín besta leik, men við talvborði er einkin Fritz. Valið fall á 11.Bf4, og tað komst av tí, at eg helt at støðan var nokkso lík einum varinati í fronskum, har svartur roynur at fáa f6 ígjøgnum, og síðani Bd6. 11…a6?! í mínum høvdið, er hatta ein burturspiltur leikur, av tí at eg vil gjarna, flyta bispin aftur á d3. Betur var at flyta 11…Be7, ella 11…Rc8. 12.Bd3 Be7 13.Rc1 Rc8 14.Bb1?
Hendan leikin skuldi eg havt bíða eitt sindur við, betur var 14.Fe2, fyri at svartur ikki skal sleppa at spæla 14…Ric4 og møguliga skal eg eisini spæla a3, áðrenn eg flyti bispin aftur. Eg gloymdi møguliga at hyggja eftur støðuni, gjørdi bara eftur tí vanliga planinum. Eg vil helst ikki missa tann hvíta bispin, í peikar ímóti konginum, tá svartur einaferð er lopin um borg. Men fyri ikki at missa hann, má eg flyta hann fleiri ferðir næstu leikirnar. 14…Ric4 15.b3 Ria3 16.Bd3 Rib4. Hann ger alt fyri at fáa bispin. 17.Be2 og eg geri alt fyri ikki at missa hann. 17…b5?!
Eftir talvið segði hann, at honum ikki dámdi handa leikin, hann váðar for nógv, Riddarin á a3 sleppur ikki vekk aftur. 18.Fd2 0-0 19.Fb2 tað er eitt sindur trongt hjá mær, men tað gongur. 19…Fa5 20.Bd2 Rfe8 21.Rfd1
Báðir hava ringt við at koma víðari, hann hevur læst sítt fólk fast á frúgva-síðuni, og eg havi ikki so gott pláss, at flyta mítt fólk á. 21…Bf8 22.h4! Her byrjar álopið, tað sær ikki út av nógvum, men tað er akkurát tað, ið er so gott við tí. Sagit segði aftaná talvið, at hann hugsaði ikki so nógv um kongin, av tí at hann stóð so tryggur, og tað ger hann nokk eisini, men onkur feilur frá hansara síðu, ger at støðan verður hattislig. 22…Riac2 eg kann ikki taka hann, tí eftir 23.Rxc2 Rixc2 24.Fxc2 b4, hevur svartur klárt betur støðu. 23.h5 h6 Tíðin byrjaði at ganga undan hjá okkum báðum, men eg hevði eina ætlan, so teir næstu leikirnir vóru fluttir skjótt. 24.g4 Rc6 25.g5 Rec8 26.gxh6 gxh6
Hendan støðan er grundin til, at eg gav 22.h4 eitt !. Næstan burtur úr ongum kemur eitt álop, eg má viðurkenna, at eg sjálvur bleiv eitt sindur kløkkur. 27.Kh1 fyri at fáa rókin ella rókarnar við í álop. Kh8 28. Rg1 Eg havi flutt, og hann átti leik, eg royndi at síggja, hvussu eg kundi vinna aftan á Fa3. Eg helt, at tað var okkurt, men tað gekk ikki so nógv tíð, frá eg hevði flutt, til hann flutti aftur. 28…Fa3
Tá hann hevði flutt 28…Fa3, visti eg ikki, hvat eg skuldi gera. Eg kundi sjálvandi bara taka, og síðandi “dobla” rókarnar á g-linjuni, men Rxc2 var eisini ein møguleiki, eg hugsaði 29.Rxc2 Rixc2 30.Fxc2 b4 31.Rig5 við einum góðum álopi, men eg sá einki avgerðandi. Tíðin gongur, 3 minuttir eftur á klokkuni til 12 leikir, og vit fingu ikki 30 sekund eyka eftir hvønn leik, so ein avgerð mátti takast. 29.Rxc2! Rixc2 Hann gjørdi skjótt av. 30.Fxc2 Tíðin hjá honum byrjaði eisini at ganga undan, og tað hjálpti mær nógv. 30…Rxc3??
Tað var einki at gera, men av tí, at eg var í tíðarneyð, og hevði ikki klárað at roknað alt út, so hevði 30…b4 verið munandi betur, eg sat og roknaði uppá 31.Rig5, sum hevði verið ein nóg góður leikur til at vinna talvið, men besti leikur hjá mær eftur 30…b4 er 31.Bg5!!
Hann kann ikki taka bispin, 31…hxg5 32.Rixg5 og hann kann ikki dekka mátið. Men hann hevur tveir aðrar møguleikar 31…Bg7 ella f5. Vit taka fyrst Bg7, tað flytur hann fyri at verja Bf6+, men 32.Bf6, nú hevur hann nógvar møguleikar, men alt tapur, t.d. 32…Rxc3 33.Rxg7 Rxc2 34.Rg5 Kh7 35.Bd3#. Næsti møguleiki hjá honum er 31…f5, men tað gongur heldur ikki, 32.exf6 Rxc3 33.Fg6! og nú klárar svartur ikki at berjast meira, ætlanin er f7 og Bf6 mát, ið ikki kann dekkast. Aftur til talvið. 31.Bxc3 b4 32.Fd2 Eg hevði um ein minutt eftur, og eg visti, at eg hevði vinnandi støðu, men hvussu, tað visti eg ikki, so tað stóð nógv á. 32…bxc3 33.Ff4! Einasti leikurin í vinnur.
33…Bg7 Eg hevði lítla tíð eftur, bert eini 50 sekund, men mótstøðumaðurin hevði bara nøkur fá sekund eftur. 34.Fxf7 Rg8 34…Ff8 gongur ikki, 35.Fxd7 c7 36.Rih4 hóttir gaffil á g6. 35.Rih5 Be8
Hann hevði eitt sekund eftur á klokkuni, men sjálvt her sá eg ikki, hvussu eg kundi vinna. 36.Rig6+ Hann flutti 36.Kh7, men kláraði ikki at trýsta á klokkuni, áðrenn tíðin fór, men støðan er hóast alt vunnin hjá mær, 37.Fxe6 c2 38. Bd3 c1=F 39.Rie7+ Kh8 40.Fxg8#. 1-0
Eitt sera gott talv fyri meg, har eg var rættuliga heppin, alt riggjaði væl. Tá eg flutti teir seinastu leikirnar visti eg ikki, hvat fór at henda, og visti ikki hvar eg endaði, so spenningur var til tað síðsta, og tað eru tey bestu stigini.
Um áhugi er, so eru hini talvini at finna inná, http://www.rilton.se/1011/gameviewer.html


text:
I perioden 12.-18. februar deltog undertegnede i Senior-DM i Løgumkloster. Turneringen foregik på højskolen, og det viste sig at være en glimrende idé. Tilbuddet om kost og logi under hele turneringen for 2.000 kr. var så godt, at langt de fleste af deltagerne tog imod det. Vi blev ikke skuffede. Der var masser af hyggeligt samvær; både under måltiderne og efter runden. Alt fungerede simpelthen upåklageligt, og havde vi nogle ønsker, prøvede arrangørerne straks at gøre noget ved det. Endvidere var der indlagt flere tilbud om rundvisning i området.Les meira »
Liðkappingin – Óbroytt í oddanum
Støðan broyttist einki millum oddaliðini í talvi eftir dystirnar í áttanda umfari í landskappingini sunnudagin. Havnar Telvingarfelag er framvegis hálvttriðja stig undan Sandavágs Talvfelag, nú tvey umfør eru eftir. Klaksvíkar Talvfelag togaði seg eitt vet nærri oddaliðunum við knúsandi sigri á øðrum liði hjá Havnini.Les meira »
NM 2017: Føroyar fingu íalt 18 stig
NM kappingin fyri skúlaungdóm endaði í dag. Tað eydnaðist ikki okkara telvarum at røkka heiðursmerkjaplássunum, men tað var ikki tó ikki so langt frá hjá Luitjen Akselsson Apol, ið varð besti føroyingurin við 3,5 stigum.Les meira »
NM 2017 1. og 2. umfar: Benjamin bestur av føroyingunum
Í dag eru tvey tey fyrstu umførini farin afturum í NM kappingini fyri skúlaungdóm. Í 1. umfari fingu okkara unglingar 2,5 stig, meðan tað hilnaðist eitt vet betri í 3. umfari, har 3 stig komu til høldar. Benjamin Reinert Fjallheim er higartil bestur av føroyingunum. Hann hevur fingið 1,5 stig av 2 møguligum.Les meira »
NM fyri skúlaungdóm 2017
Í døgunum 16. til 19. februar 2017 verður árliga norðurlendska kappingin fyri skúlaungdóm avhildin í Drammen, Norra. Við í kappingini eru 10 føroyskir ungdómar, tveir í hvørjum av teimum 5 aldursbólkunum.Les meira »
Talvkapping fyri børn og ung sunnudagin 19. februar kl. 14, í Gula skúla* í Havn
Øll eru vælkomin at vera við, bara man dugir mannagongdina 🙂 Telvað verður í 3 aldursbólkum: 2 flokkur og yngri 3 til 6 flokk 7 til 10 flokkLes meira »
Styttist í smáum
Føroyameistarnir úr Sandavágs Talvfelag ota seg smátt um smátt fram á oddaliðið Havnar Telvingarfelag í landskappingini í talvi. Dystirnir í sjeynda umfari vóru í dag. Í 1. deild vóru úrslitini: Havnin 1 – Klaksvík 1 3-1, Havnin 2 – Sandavágur ½-3½ og Klaksvík 2 – Kollafjørður 2½-1½. Støðan í 1. deild er nú henda: 1. Havnin 1 23½ stig 2. Sandavágur 21 3. Klaksvík 1 15½ 4. Havnin 2 10½ 5. Klaksvík 2 7 6. Kollafjørður 6½.Les meira »
Dystur í 2. deild útsettur
Dysturin í 2. deild millum ST2 og GT1 er útsettur til sunnudagin 19.02.2017 vegna jarðarferð.Les meira »
Úrslit frá Kjølur Open
Klaksvíkar Talvfelag hevur skrivað stutta grein um Kjølur Open, kann lesast her: http://nordlysid.fo/finnbjorn+vang+vinnari+av+kjolur+open.html Paringar og úrslit: http://chess-results.com/tnr261548.aspx?lan=32Les meira »
GP 5 í Tórshavn 11. februar
GP 5 verður í Tórshavn leygardagin 11. februar kl. 10.00. Telvað verður í Gula Skúla (minnist til inniskógvar) Kappingarskipan: Kviktalv 10 min + 5 sek/leik, 7 umfør. Luttøkugjald er 100 kr. Virðislønir verða latnar til nr. 1,2,3, umframt ratingsvirðislønir. Tilmelding: Sms/mail við navn og rating til 221422 ella faroechess@faroechess.com í seinasta lagi fríggjadagin 10. februar kl. 18.00. Havnar TelvingarfelagLes meira »


text:
Heimspeki í Leeds
Tá hann ikki deilir sínar meiningar út á kjak.org, lesur hann millum
annað heimsspeki í Leeds. Hann er 23 ár og hugsar fyri tað mesta millum
Platon og Freud. Vit hava fingið orð á ein komandi heimsspeking.
Hey Heini, hvat hevur tú gjørt í dag?
Hey Jógvan. Hetta hevur verið meir ella minni ein heilt vanligur dagur, so eg kann tíverri ikki fortelja um nakrar spennandi action-senur. Eg byrjaði dagin við at lesa bókina Parallel Worlds eftir Michio Kaku lidna. Síðani át eg eina banan, meðan eg spákaði mær niðan á campus.
Eg var til fyrilestur í vísindaástøði og sálarfrøðiheimspeki. Eitur tað so? Heimspeki av sálarfrøði? Sálarspeki? Heimsfrøðisálarspeki? Her kalla vit tað so philosophy of psychology. Tað má ikki blandast við philosophy of the mind, sum okkum verður billað inn, tí tað er nakað heilt annað.
Eg var eisini til tutorial í dag. Ein tutorial er eitt slag av kjakbólki við einum lestrarvegleiðara, har vit kjakast um tey evni, sum vit hoyra um í fyrilestrunum, og um tað, sum vit fáa fyri at lesa heima. Tutorial í dag skuldi eitast at snúgva seg um meditatiónir Descartes, men vit endaðu við at skeldast um vísindaástøði, tíðarmaskinur og super string-ástøði í kvantisfrøðini. Tað var – so løgið tað annars ljóðar – kortini viðkomandi fyri tekstin, vit kjakaðust um. Men eg ivist í, um eg hevði kunnað greitt einum uttanfyristandandi frá, hvussu, uttan at virka svakur.
Annars havi eg keypt bøkur, ið eru kravdar her í nýggja árinum, og so havi eg eisini keypt mat, tí eg helt tað var synd at eta tær gomlu bøkurnar, bara tí eg havi fi ngið nýggjar. Út yvir tað havi eg tikið nakrar miseydnaðar myndir, so Fjølnir kann síggja mín skort, og so havi eg drukkið eina strawberry surge frá djúsbarrini, áðrenn eg fór heim.
Nú ætli eg mær at lesa meditatiónirnar hjá Descartes lidnar, meðan eg fl enni at, hvussu sjálvmótsigandi hansara próvførsla er – serstakliga tann fyri tilveru Guðs, sum hann í grundini bert hevur stolið beinleiðis frá Sankta Anselm – og síðani fari eg kanska at hyggja at einum parti ella tveimum av Numb3rs aftur við matinum.
Tað eru helst ikki nógvir føroyingar, ið
lesa heimspeki í Leeds. Hvussu dámar
tær har?
Nei, eg havi higartil ikki møtt nøkrum øðrum føroyingi her. Her eru tó nógvir sviar. Eg havi fl eiri ferðir hoyrt svenska málið koma jodlandi oman eftir gongunum. Tað er líka ræðandi hvørja ferð. Mær dámar ógvuliga væl sum heild. Tað einasta, eg eri eitt sindur ónøgdur við, er mín bústað, men til ber jú altíð at leita eftir einum vatntøttum pappkassa. Skúlin er góður, og teir fl estu lærararnir eru framúrskarandi dugnaligir – hóast tað altíð er onkur einstakur, ið kanska ikki livir heilt upp til hinar. Tilfarið er ógvuliga áhugavert. Hetta er hóast alt tað, sum eg havi hug til at lesa.
Hví heimspeki? Og hví Leeds?
Tað seinna er lættari at svara enn tað fyrra. Eg søkti inn á fleiri universitet, millum annað í Leeds, tí eg hoyrdi alt gott um teirra heimspekideild, ið hevur orð fyri at vera ein tann besta í Bretlandi. Tað vísti seg so, at tey her á Leeds fegin vildu hava meg sum lesandi hjá teimum.
Eg fekk noktandi svar onkrastaðni og tilboð aðrastaðni. Leeds sá fyri mær út til at vera tað besta, so eg valdi at taka av teirra tilboði.
Hví eg vildi lesa heimspeki, er kanska ein eitt sindur truplari spurningur. Í ógvuliga stuttum vendingum er tað næstan bert ein spurningur um áhuga. Tað fellur mær natúrligt at hugsa heimspekiliga. Harvið ikki neyðturviliga sagt, at eg dugi væl – tað mugu onnur allarhelst gera av fyri meg – men eg haldi ikki, at eg hevði dugað at latið vera við at hugsa um heimspeki, sjálvt um eg ikki las tað. Mær dámar bøkurnar, mær dámar tankarnar, og mær dámar heimspekiliga háttarlagið at viðgera evni. Tað er eitt hent amboð at hava, og viðhvørt undrist eg stórliga, hví grundleggjandi heimspeki ikki er nakað, øll duga. Verðin hevði til dømis sæð øðrvísi út, um okkara politikarar høvdu eina meiri kritiska tilgongd til alt tað møsnið, ið teir tveita um seg. Um teir lærdu eitt sindur um grundleggjandi próvførsluástøði, so høvdu teir skjótt hoyrt, hvussu býttir teir ofta ljóða.
Hvussu er tað at fara úr Tórshavn til Leeds?
Strævið. Tað tekur ein heilan dag tilsamans og Atlantsflog knúsar eins viðføri sundur og saman og noktar at taka ábyrgd av tí. Har einki serliga spennandi at hyggja at á toktúrinum úr London til Leeds, sum tekur umleið tveir tímar. Men teir hava, um ikki annað, tráðleyst alnótssamband á tokinum, um tú tekur fartelduna við.
Hevur tú nøkur góð ráð, hvussu tað er at velja ein lestrarbý, ið ikki er so vanligur fyri føroyingar?
Busta tenn regluliga og hygg til báðar síður, áðrenn tú fert yvir um vegin.
Tú ert ein av stovnarum av Gudloysi. Hvat er tað fyri ein felagsskapur, og hvat loysa tit?
Vit loysa upp gudar, tá hesir av misgáum hava bundið seg sjálvar saman í ein føsil. Vit eru eitt sindur sum Ghostbusters. Tá gudarnir gera um seg, ber til at ringja til okkum og so koma vit rennandi við proton-ryggsekkjum og beina fyri hesum næsku bartrogunum. Vit hava heilaga andan standandi í eini krukku á Gudloysisstøðini.
Nei, altso, eg veit ikki, um vit loysa nakað. Gudloysi er bert føroyska orðið fyri ateismu, og er hetta tískil eitt felag fyri allar føroyingar, ið eru leysir av gudstrúgv. Altso tortrúgvin fólk – agnostar, humanistar, rationalistar o.s.fr. – í stuttum fólk, ið av onkrum ávum ikki eru heilt sannførd um, at gudar eru veruligir. Um vit loysa nakað sum helst, vildi eg meint, at vit loysa trupulleikan við at fólk í Føroyum hava tað við at gloyma, at ikki øll eru kristin. At siga, at Føroyar er ein kristin tjóð, er sum at siga, at Bøkjarabrekka hevur ein høgravendan hugburð til heilsuverkið. Eg haldi persónliga, at tørvur er á einum felagsskapi, ið ger vart við, at øðrvísi hugsandi føroyingar eru til, og at Føroyar eisini er okkara land.
Hvat vilja tit uppnáa við Gudloysi?
Trúarfrælsi. Sundurskiljing av kirkju og stjórn. At fólk viðurkenna og góðtaka, at vit eisini eru til, og at vit hava líka nógv rætt til at vera føroyingar sum ein og hvør annar.
Nú er Gudloysi eitt rættiliga nýtt felag, so har kemur ivaleyst meir á dagsskránna við tíðini. Tað er upp til limir felagsins, hvat felagið skal standa fyri.
Eg eri bert ein av mongum limum, so eg kann ikki taka nakrar avgerðir felagsins vegna. Eg haldi meg tó kunna gita, at verðsliggering av samfelagnum altíð fer at standa ovarlaga á skránni. Gróðurbotnurin undir stovnanini av felagnum var jú ein støðugt vaksandi ónøgd við, at fundamentalistar í tinginum skulu sleppa at taka svakligar avgerðir, sum eisini fara at hava ávirkan á øll onnur.
Tá fólk uttanlands tosa um, hvussu ótolsamir og religiotiskir føroyingar eru, tosa tey um okkum øll. Upp á ein máta hava vit eisini uppiborið hetta spjaldrið, um vit bara lata standa til. Tískil er tað bert natúrligt at vilja gera vart við, at ikki allir føroyingar taka undir við slíkum.
Tað skal tó viðmerkjast, at verðsliggering ikki snýr seg um at noyða nakran til at avskriva sín persónliga átrúnað. Tað merkir hinvegin, at øll í landinum skulu hava rætt til at velja ella velja frá ein og hvønn átrúnað eftir egnum kenslum. Eg kann sjálvandi ikki tala fyri allar limir í felagnum, men eg havi ongar ætlanir um at umvenda nakran til gudloysi. Fólk kunnu trúgva tað, tey vilja, so leingi tey somuleiðis lova mær at lata vera, um eg vil.
Hava tit nakað betri at selja enn religón? Nakra betri meining?
Tað er ikki ætlanin hjá felagnum at selja nakra surrogat-dogmatismu til at seta inn ístaðin fyri religiónina. Sum sagt, so er felagið fyri trúarfrælsi. Hetta er ikki ein roynd at gera eina alternativa kirkju. Allir limir í felagnum hava egnar meiningar og egnar lívsáskoðanir. Vit hava til felags eina vantandi sannføring um tilveruna av gudum, men okkum nýtist ikki at vera samd um nakað annað yvirhøvur. Sum so hava vit ikki so nógv at savnast um uttan lívligt kjak og eitt ynski um, at Føroyar mugu kunna taka stigið víðari inn í 21. øld sum lond flest.
Okkurt er galið, tá lond, ið fyrr vóru kend fyri apartheid, eru undan okkum at loyva samkyndum skrásett parlag. Sum ”betri meining” mugu trúarfrælsi, tolsemi og eitt ynski um, at pláss skal vera fyri okkum øllum, vera nóg mikið. Hetta er eitt sindur sum at spyrja ein pakka av Haribo Stjernemix, um hann hevur góðgæti at eta ístaðin fyri sjokulátu. Jú, sjálvandi hevur hann góðgæti, pakkin er fullur av øllum møguligum blandaðum. Tað einasta gummibommini og lakressini hava til felags er, at tey ikki eru sjokuláta. Limirnir í Gudloysi eru sum blandað bomm, og tú mást spyrja teir sjálvar, hvat slag, teir eru. Felagið blandar seg ikki í, hvat slag av góðgæti, tú ert, men felagið er fyri sjokulátuloysingar.
Hvussu er so? Trýrt tú so ikki á nakað?
Eg haldi “trúgv” er eitt irriterandi og trupult orð. Mark Twain segði einaferð, at trúgv er at halda nakað, sum ein og hvør idiotur veit ikki passar. Tað er kanska í so ógvusliga sett upp, men eg haldi kortini, tað vísir, at hugtakið ”trúgv” ikki er heilt einfalt at hava við at gera. Um meint verður trúgv upp á eitthvørt yvirnatúrligt ella gandakent, so nei, so trúgvi eg ikki upp á nakað sum helst. Men sjálvandi merkir hetta ikki, at eg ikki havi prinsipp, sum eg haldi vera týdningarmikil, ideal eg meti høgt, ein grundleggjandi moralitet ella eina lívsáskoðan sum heild.
Tað er tó rættiliga fløkjasligt at fortelja, hvat alt hetta merkir fyri meg persónliga, tí í mun til ein trúgvandi persón, havi eg onki hent orðaspjaldur at lýsa meg við. Mín lívsáskoðan eitur ikki nakað. Eg kundi kanska kallað tað Heinisma ella okkurt, men tað sigur ikki nógv, um fólk vilja vita, hvat tað gongur út upp á. Tá hesin spurningurin verður settur, er tað sum oftast eini moralskipan, fólk sóknast eftir. Summi skilja ikki, hvussu moralitetur kann vera gjørligur uttan ein hægsta lóggevara. Eg vil tó meina, at sjálvt um ein hægsti lóggevari veruliga er har, so kann hesin bert vera rættvísur, um lógirnar geva meining. Vit vilja jú helst ikki hava fullkomiliga tilvildarligar og meiningsleysar lógir. Skeivt kann ikki vera skeivt, bara tí onkur sigur, at soleiðis er tað, tí tað hevur babba nú einaferð avgjørt. Har má vera onkur samanhangandi og haldbar grundgeving fyri, hví okkurt er skeivt.
Í so máta dámar mær betur at trúgva upp á eina grundgeving, sum eg veit er til kortini, enn at trúgva upp á ein óneyðugan millummann, hvørs tilveru eg ongan kjans havi fyri at vita nakað um. Um eg nakrantíð fari at finna hesa endaligu grundgevingina, er so ein heilt annar spurningur. Í løtuni helli eg mest til eina blanding av taoistiskum morali og dygdaretikkinum hjá Aristotoles. Dygdir ella hugtøk, sum eg virðismeti, eru millum annað vinarlag, trúfesti, tolsemi, skynsemi, erligheit, dirvi, empati, fólkaræði og liberalisma.
Hvussu fert tú so at halda vikuskiftið?
Eg havi ongar spennandi ætlanir. Kanska fari eg at drekka nakrar øl á einari av campus-barrunum og práta við vinfólk um leyst og fast, og kanska fáa vit eitt gott kjak í lag. Annars ætli eg mær bara at slappa av, møguliga rudda kamarið eitt sindur og lesa tað, sum eg havi fyri til næstu viku.
Merki: Aristotoles, Descartes, filosofi, heimspeki, Heini Reinert, heinisma, hægri útbúgving, Leeds, lesnaður, Mark Twain, Michio Kaku, moralur, tolsemi, trúarfrælsi, tvístøða Eutyphrons, University of Leeds, útbúgving, útiseti


text:
Konta – Liberia
BankNordik: 6460-175.789.1
Á barnaheiminum hjá ABC barnahjálp í Liberia búgva umleið 40 børn og ung.
Flestu børnini eru foreldraleys ella búgva á barnaheiminum, tí foreldrini ikki hava ráð at forsyrgja teimum. Tí hava vit gjørt av ikki at sleppa hesum børnum hóast fleiri teirra nú eru yvir 18 ár. Vit ynskja, at ABC heimið skal verða verandi teirra heim, tí tey hava ongan annað. Vit stuðla teimum tí í víðari útbúgving.
Hilda Viderø er leiðari fyri verkætlanini í Liberia og ferðast til Monrovia fleiri ferðir um árið. Hon fylgir væl við í menningini hjá børnunum og tryggjar, at tey fáa góða skúlagongd og hava tað gott.
Vit hava sett stuðulin til einstaka barnið til 285 kr. um mánaðin, men veruligi kostnaðurin at uppihalda einum barni í Liberia er 570 kr, um mánaðin. Vit hava tí gjørt av at royna at fáa tveir stuðlar til hvørt barnið.


text:
Orð: Petur Jacob Sigvardsen
Viðmerking: Yrktur í februar 2007.
1. Ein húsbóndi á morgni býður
í víngarð sín teir bønamenn,
og alt, sum arbeiðsdagur líður,
tess fleiri mans hann býður enn.
Denarur ein tann dagløn var,
sum hann á kvøldi teimum bar.
2. Tann pening fyrst teir síðstu fingu,
– og fróir fóru teir avstað,
men tá teir fyrstu hagar gingu,
tá vórðu teir í ringum lag,
tí hóast arbeiðstímar fleir,
tó somu løn tá fingu teir.
3. Í ríki Guds øll eru boðin
til arbeiðis frá morgunstund,
ja, til við lívslok kvøldarroðin
oss kallar fram á Harrans fund,
tí ræður um ta stuttu stund
at røkja væl tey læntu pund.
4. Ein lítlan jarðarteig vit læntu,
har ein og hvør sín gerning fekk,
at har vit Harra várum tæntu
í trúfesti, sum tíðin gekk,
í kærleika at virka har
tað víngarðsharrans ætlan var.
5. Ei løn vit hava uppiborið,
tá arbeiðsdagur lokin er,
tað sigur greitt Guds halga orðið,
várt lívsverk ei til himna ber.
Vár frelsa er av náði bert,
alt okkara er einkisvert.
6. Tó eigur alt várt lív at vera
ein Harrans tænasta hvønn dag,
í trúfesti vár gerning gera
og tæna Harra várum glað,
í trúgv at renna hetta skeið
við Harrans hjálp á himnaleið.


text:
Í sambandi við at vika 41 er Sálarheilsuvika, fer Heilsu- og umsorganartænastan at skipa fyri einari verkstovu, har høvi verður at hoyra nærri um, hvussu ein kann gera sjálvboðið arbeiði á eldraøkinum, og hvønn týdning tað kann hava, bæði fyri tann sum fær hjálpina og fyri tann, ið veitir hjálp.
Heilsu- og umsorganartænastan hjá Tórshavnar kommunu fær javnan fyrispurningar frá borgarum og felagsskapum, sum ynskja at gera sjálvboðið arbeiði á eldraøkinum. Fyrispurningar koma frá fólki í øllum aldri, sum ynskja at gera mun fyri eitt annað menniskja.
Tann sjálvbodni kann gera nógv ymiskt, og í stóran mun veldst um, hvat tann sjálvbodni ynskir at bjóða seg til. Talan er sjálvsagt ikki um at gera arbeiði, sum verður gjørt av starvsfólkum í Heilsu- og umsorganartænastuni, men kann t.d. vera at vitja onkran, sum situr einsamallur, at ganga ein túr saman, at lesa fyri onkrum, taka onkran við sær í kirkju, á møti, á konsert, til ein fótbóltsdyst ella bara at koma framvið til eitt prát.
Heilsu- og umsorganartænastan hjá Tórshavnar kommunu fegnast um, at fólk bjóða seg fram og vísir á kanningar, ið staðfesta, at tað hevur gagnliga ávirkan á sálarheilsuna hjá einum sjálvum at gera væl fyri onnur.
Verkstovan verður á Reinsarínum í Tórsgøtu 11. oktober kl. 15.00 til 17.00
Umframt verkstovuna verður orðaskifti á skránni um sjálvboðið arbeiði á eldraøkinum sum heild, og møguleiki verður at fáa eitt prát um sjálvboðið arbeiði við starvsfólk í Heilsu- og umsorganartænastuni.
Drekkamunnur verður at fáa.
Skráin er hendan:
• Bergun Kass, forkvinna í eldranevndini setur verkstovuna
• Monika Mohr, verkætlanarleiðari hjá Fólkaheilsuráðnum, leggur fram um ABC fyri sálarheilsu
• Starvsfólk greiða frá um sjálvboðið arbeiði í Heilsu- og umsorganartænastuni
• Kjak
Tiltakið er alment, og øll eru hjartaliga vælkomin.
Liggur tað ikki fyri at koma til verkstovuna, ber til at seta seg í samband við Heilsu- og umsorganartænastuna á telefon 392000 og á teldupostinum: heilsuhúsid@torshavn.fo.
Tú kann lesa meira um Heilsu- og umsorganartænastuna á www.torshavn.fo


text:
Orð: J.L. Runeberg
Týtt: Jákup Dahl
1. Hann á krossinum aleina
uggan mín og frelsa er;
eingin sum Guðs lambið reina
mær alt til tað besta ger.
Og so góður er við meg,
tolin gongur tyngsta veg;
ikki um alt jarðarríki
er at finna hansar líki.
2. Vinur hjartalag kann sýna,
veita hjálp í neyð og ráð;
kærleiki kann bjartur skína,
kann sjálvt lívið leggja á;
men hvar finnur tú tann mann,
sum so trúfast elska kann,
at hann fyri teir vil líða,
honum mót í hatri stríða?
3. Hann á krossinum aleina,
manna millum eina hann,
lambið Guðs, hitt góða, reina,
vin og óvin fevna kann;
hann vil ongan koyra út,
sum sær kennir synd og sút;
«Komið øll!» hann sigur blíður,
stríðir, bløðir, sælu býður.
4. Sólin, sum á himni lýsir
yvir ill og yvir góð,
bert sum einum dropa hýsir
av hans djúpu kærleiks flóð.
Mánin, sum á himni sær,
so at nátt gerst ljós og skær,
bert kann líknast við ein skugga
av hans kærleiks fjálga ugga.
5. Hann á krossinum aleina
øll mín vón og gleði er;
hvat so aðrir vilja meina,
hann hjá mær av øllum ber.
Eingin tann, ið nevnast kann,
gjørdi mær so stórt sum hann:
Hann kann meg við Guð sameina,
hann á krossinum aleina.


text:
Sverri Egholm
18.12.2017 - 16:15
Tíðindi > Heilsa & Umhvørvi > Sjúkuviðgerðir
Landssjúkrahúsið hevur nú longt avtaluna við íslendska serlæknan Kristján Skúli Ásgeirsson, sum skurðviðgerð føroyskar kvinnur við bróstkrabba.
Leiðslan á skurðdeplinum saman við sjúkrahússtjórnini og Kristján Skúli Ásgeirsson eru samd um fyribils at leingja samstarvsavtaluna fram til 31. desember 2018.
Í seinastuni hava møguleikarnir fyri at flyta viðgerðina av bróstkrabbasjúklingum til Danmarkar í eina pakkaviðgerð, eins og føroyskir sjúklingar við øðrum krabbasjúkum fáa, verið kannaði. Men ivamál viðførdu, at Landssjúkrahúsið ikki vildi bíða longur, og tí valdi at leingja avtaluna við Kristján Skúla.
Landssjúkrahúsið vil framyvir vera í tøttum samskifti við Krabbameinsfelagið um, at framtíðartryggja sjúklingagongdina hjá bróstkrabbasjúklingum.
Les eisini: Mótmæla uppsøgn av Kristján Skúla: Handaðu næstan 700 undirskriftir


text:
Umberingar og uttanumtos!
Týsdagin 12. Desembur, fór eg í verkfall, men longu áðrenn verkfallið var byrjað, lýsti KAF, við borgarstjóranum í Havn á odda, verkbann fyri øllum limum í Føroya Pedagogfelag, ið starvast innan dagstovnaøkið. Ein grundgeving var, at tað var fyri at skunda undir tilgongdina, so verkfallið skuldi verða yvirstaðið sum skjótast. Frálíkt, hugsaði eg.
Tá borgarstjórin í Havn, sum alment hevur boðað frá, at lønin hjá námsfrøðingum er láturliga lág í mun til útbúgving, vil hava verkfallið at vera yvirstaðið sum skjótast, so kann tað ikki fara at vara leingi. Meirilutin í Tórshavnar býráð er jú mannaður av tveimum námsfrøðingum, og einum meiriluta av kvinnum. So sjálvandi fara tey at stuðla borgarstjóranum, í at arbeiða fyri, at námsfrøðingar fáa betri lønarviðurskifti. Lønarviðurskiftini innan tað námsfrøðiliga økið eru jú rakt av sama søguliga skeivleika, ið traditionellu kvinnufakini eru. Lønin er jú láturliga lág. Hetta verkfallið verður skjótt liðugt.
Hin parturin var jú okkara fíggjarmálaráðharri. Okkara fíggjarmálaráðaharri sum fleiri ferðir alment hevur sagt, hvussu týdningarmikið okkara starv sum námsfrøðingar er, og sum, tá sáttmálin við sjúkrarøktarfrøðingarnar varð undirskrivaður, segði at námsfrøðingar eisini skuldu lyftast. Jú, jú. Vit fara ikki at verða í verkfall so leingi.
Javnaðarflokkurin, við løgmanni, og Tjóðveldið sita jú í samgongu, saman við Framsókn. Tey hava eisini meira ella minni øll lagt dent á týdningin á námsfrøðiliga økinum, so hvussu so er áðrenn valið. Hesaferð skulu vit nokk klára, at fáa ein sáttmála, ið lyftir okkum upp á sama lønarlag, sum aðrar útbúgvingar á bachelor støðið.
Men hvat hendir so........
Pedagogfelagið skal í gerðarættin, tí Almannaverkið vil hava fleiri undantøk. Verkfallið skal ikki raka ov hart. Pedagogfelagið gevur undantøk, men skal aftur fyri gerðarættin. Pedagogfelagið vinnur í gerðarættinum, men gevur allatíð tey undantøk, ið eru neyðug. Síðani verður av øllum alvi roynt at fáa meiriluta á løgtingi, fyri at lóggeva fyri teimum undantøkum almannaverkið vil hava ígjøgnum. Hetta eydnaðist ikki, takkað verið einsamalla námsfrøðinginum á tingið.
Næstan allar kommununar fylgja siðvenjuni um, at gjalda løn til starvsfólkini, meðan tey eru í verkfall/bann, fyri at avrokna við pedagogfelagið, tá verkfallið/verkbannið er av. So verður rok. Fyrst kemur ein borgarstjóri, og síðani fleiri løgfrøðingar fram í fjølmiðlunum, fyri at gera vart við, at tað er ólógligt, og eigur at fáa avleiðingar. Enntá setur ein løgtingsmaður ein grein 52 fyrispurning um málið.
Almannaverkið og fíggjarmálaráðið koma áhaldandi í fjølmiðlarnar við ábreiðslum til pedagogfelagið, um at verkfallið rakar ov hart, og at fleiri undantøk mugu gevast. Undanførslur og uttanumtos.
Eisini hevur verið nevnt, at tað er ov dýrt. Kostar ov nógv, at geva námsfrøðingum somu løn, ið onnur við útbúgving á sama støði fáa. Samstundis sum kommunurnar kappast um, at gera tað so bíligt sum gjørligt hjá foreldrum at koyra síni børn á stovn, við at kommunurnar átaka sær størri part av kostnaðinum. Og meðan vit eru í einum hákonjunkuri, og ongantíð hava havt so stórt yvirskot á fíggjarlógini.............
Eg kundi gott hugsa mær at hoyrt hvørja meining okkara fólkavaldu hava at siga um okkara yrki og lønarlag. Um vit vóru makrelar ella norðhavssild, høvdu tey flestu sagt sína meining hart í bæði útvarpi, sjónvarpi, portalum, bløðum og facebook. Men nú, tøgn......?
Tað námsfrøðiliga økið fevnir vítt. Vit eru um børnini, og eru við til at menna og menta tey, frá byrjan í vøggustovuni, gjøgnum barnagarðin, frítíðarskúlan og ungdómsvirkemið. Nøkur av hesum hava serligan tørv, nøkur hava tørv á stuðli í skúlunum ella heima, nøkur koma á ymsar stovnar og á barnaheimið. Nøkur hava meiri álvarsligar diagnosur, og koma á bústovnar undir almannaverkið, nøkur brúka vard verkstøð o.s.fr. Námsfrøðingar hava hollan fakligan kunnleika, ið teir brúka hvønn dag í sínum starvi. Í síni lýsing av námsfrøðingum og lærarum, nevnir Fróðskaparsetrið tað sum heimsins týdningarmesta starv. Og tað er ikki uttan orsøk!
Vónandi verður fokus flutt frá undantøkum, gerðarætti, siðvenjum um lønarútjald og øðrum undanførslum, til tað, ið hetta verkfallið/bannið verðuligani snýr seg um. Eitt starv, ið er láturliga lágt lønt í mun til útbúgving, og skal lyftast upp, har tað hoyrir heima.
K.h.
Allan Mortensen, Bachelor in Pedagogy
#líkaútbúgvinglíkaløn


text:
Orð: Martin Joensen
Lag: Ólavur Højgaard
1. Síðstu nátt var søgan úti,
meðan regnið ristið rútin
pakkaði tú saman
og var horvin út í myrkrið.
Síðstu nátt var søgan úti.
2. Leyst og liðugt uttan nakað,
fimtan ár bert burturblakað.
Skipið fer í dag,
ongin fylgir mær avstað,
leyst og liðugt uttan nakað.
3. Eg trúði gott um teg,
tú trúði alt um meg!
So mátti tað jú ganga, sum tað gekk.
Á havinum er kalt,
men eg havi havið valt,
ja, eg havi havið, eg havi havið valt!
4. Betri lívið er á brúnni
enn í fjósinum hjá kúnni!
Um bert tú kundi sæð
meg staðið her í dag,
eg havi havið, ja, eg havi havið valt.
5. Havið veitir hjørtum linna.
Har kann sálin friðin finna.
Havið grøðir sár,
havið goymir sorgartár.
Havið veitir hjørtum linna.
6. Eg trúði gott um teg,
Tú trúði alt um meg.
So mátti tað jú ganga sum tað gekk.
Jú, sleyg kann kosta dýrt,
– tað er ei, sum tú trýrt.
Eg elski einans teg,
nú ert tú burt.


text:
Orð: Chas. Justice og W. Rogers
Lag: Chas. Justice
Týtt: Zacharias Zachariassen
1. Eigur tú Frelsaran, og er hann tær nær,
breiðir hann sólskin yvir vegin hjá tær?
Tá kvøldarskuggar falla,
og dagur tín skal halla,
setir tá lívsins sól?
2. Eg eigi Frelsaran, og hann er mær nær,
hann breiðir sólskin yvir vegin hjá mær!
Tá kvøldarskuggar falla,
og dagur mín skal halla,
skínur tó lívsins sól!
3. Vit eiga Frelsaran, hann er okkum nær,
hann breiðir sólskin yvir vegin frá sær!
Tá kvøldarskuggar falla,
og dagur vár skal halla,
skínur tó lívsins sól!


text:
1. Januar 2017 fingu Føroyar eina landsbyggireglugerð. Byggireglugerðin ásetur reglur og krøv til bygging og bygningar.
Føroyska landsbyggireglugerðin lýsir: byggireglur, lógarkrøv, byggisið, byggiloyvir, ásetingar fyri bygdarløg (býlingar og grannaløg), innrætting av bygningum, konstruktión, brunaviðurskiftið, inniluft, orkunýtslu og innlegging.
Støðið er tikið í ES‐bygginormum, byggireglugerðum og royndum innan byggivinnuna hjá grannalondum okkara, tó við atliti til føroyska veðrið og føroysk viðurskifti sum heild.
Byggireglugerðin skal tryggja, at samfelagið fær sum mest burturúr framtíðarbygging í Føroyum.
Landsbyggireglugerðin: Leinkja til Lógarsavnið


text:
Kelda: in.fo
- Stór stig eru tikin fyri at fremja eina grønari kós fyri Føroyar. Nevnast kann vindmyllulundin í Húshaga, løðistøðir til bilar, kommunur orðað grønan politikk og útbúgving.
Fyrireikararnir av Orkustevnuni vísa á, at hugburðurin hjá fólki til grønar loysnir er eisini broyttur munandi. Hetta sæst í útboðnum av vørum og tænastum. Fleiri ogna sær orkuvinaligar loysnir, so sum hitapumpur, bjálving, jarðhita, vindeygu, bilar og aðrar loysnir.
- Tað er endamálið við Orkustevnuni - at kunna um grønu loysnirnar á marknaðinum á einari stevnu og lata almenningin síggja og hoyra meira um júst hesar vørur og tænastur.
Les alla greinina her


text:
Lissy Zachariassen hevur havt sín seinasta arbeiðsdag, sum vaskikona í Stranda skúla.
Lissy hevur verið í starvið hjá Sjóvar kommunu í næstan 40 ár, sum má sigast at verða sera flott. Í nýggjari tíð hevur eingin verid í starvi so leingi hjá Sjóvar kommunu.
Í hesum sambandi var skipað fyri einum drekkamunni á lærarastovuni í Stranda skúla, har borgarstjórin takkaði Lissy fyri drúgva tænastu og handaði henni eina gávu sum tøkk.
Sjóvar kommuna takkar Lissy fyri alt og ynskir henni alt tað besta frammyvir.


text:
HSF varð sett á stovn 19. apríl 1980, men vit skulu heilt aftur í 1920-árini, tá føroyingar byrjaðu at spæla hondbólt.
Hondbóltur kyknar upp í Føroyum
Tað vóru helst genturnar, sum byrjaðu at spæla hondbólt í Føroyum.
Realskúlagenturnar í Havn fóru at spæla hondbólt í Realskúlagarðinum í 1928-29, tá ein ung donsk lærarinna var í Havn sum vikarur eitt stutt skifti. Hon legði føroysku gentunum lag á. Tá ein tíð var liðin, fluttu tær oman í Kommunuskúlagarðin at spæla. Tað segðist, at dreingirnir plagdu at sita uppi á garðinum og hyggja at hesum gentuspælinum, men so við og við hildu teir seg eisini framat.
Ungdómar, sum íðkaðu fimleik um veturin, vóru teir fyrstu, sum tóku sær fyri at venja hondbólt um summarið. Tað var fyri at halda venjingina við líka, tá vetrarfimleikurin var av. Hetta hevur helst verið um 1930. Tá spældu bæði gentur og dreingir hondbólt í Gamla Kommunuskúlagarði. Hetta man ivaleyst hava skundað undir tankan um at skipa seg í eitt felag. 21 mars í 1931 varð Neistin stovnað sum fyrsta hondbóltsfelag.
Áhugin breiðir seg
Tað var heilt skjótt, at áhugin fyri hesi ítróttagrein spretti aðrastaðni í Føroyum. Tað sigst, at kvinnuhondbólturin byrjaði í Klaksvík og heima á Sandi fyrst í tretivuárunum. Í 1935 vórðu fyrstu royndirnar við hondbólti gjørdar í Sørvági og í Vági í 1936-37. Longu í 1939 skipaði VB seg við einari hondbóltsdeild. Kvinnur spældu eisini hondbólt í tríatiárunum. Á Eiði byrjaði hondbólturin um somu tíð, kvinnurnar vóru at síggja niðri á Mølini longu í 1937. Í Fuglafirði spældu kvinnurnar eisini hondbólt hesi árini niðri á sandinum.
Í Vestmanna festi hondbólturin røtur stutt fyri kríggið. VÍF varð stovnað í 1939. Konufólkið mannaði lið beinavegin, menninir byrjaðu í 1942.
Kvinnurnar eru yvirhøvur ídnari enn menninir tey fyrstu árini, men á Strondum er mannfólkahóndbólturin í hásæti frá fyrsta degi. Teir byrja í 1939. Strandingar vunnu fyrstu FM-kappingarnar í manshondbólti undir krígnum, men tá ið mannfólkið eftir kríggið aftur fór at sigla, dovnaði hondbólturin so líðandi. Tað var ikki fyrr enn miðskeiðis í fimmtiárunum, at gongd aftur koma á manshondbóltin.
Stór undirtøka
Eftir at Ítróttasamband Føroya varð sett á stovn í 1939 fór so smátt at røkjast fyri at fáa í lag eina landskapping í hondbólti.
Fyrsta føroyameistarakappingin var í 1943. Bæði kvinnur og menn kappaðust, sjey kvinnulið og fýra manslið. Hjá kvinnunum luttóku Neistin, Aldan, Ternan, Stjørnan, Vípan, TB og VB. Hjá monnunum kappaðust STÍF, VÍF og tvey lið úr Havn, skótar mannaðu annað og Havnar Fimleikafelag hitt.
Árið eftir var luttøkan gott og væl tvífaldað. 26 lið vóru við í føroyameistarakappingini í 1944. Millum liðini, sum vóru við í føroyameistarakappingunum tey árini, men sum ikki eru til longur, kunnu nevnast Báran úr Hvalvík, Borgin í Porkeri, Viljin í Skálavík, SvB í Sandvík, HÍF í Húsavík og Klettur í Skúvoy.


text:
Tað er eisini líkamikið, tá ið man hevur so góðar “slow motion” myndir sum hesar. Leggið til merkis at hesin Denis Pankratov andaði til síðuna, sum teir eisini umtala her í The Race Club, og dyrkið hvussu hann kann yvirstrekkja knøini.
Pankratov hevði sína stórheitstíð áðrenn regluna um at svimjarar ikki máttu svimja meira enn 15 metrar undir, sum tit kunnu síggja t.d. her, har hann setir heimsmet á OL í Atlanta í 1996. Roynið eventuelt at halda ondina, frá tí at teir starta, og til hann kemur upp, einar 25-30 metrar seinni.
Hasin 5erhio hevur eisini eina líka góða russiska video av bringusvimjaranum Roman Sloudnov, fyrsti maður undir minuttin í 100 bringu á langbana.


text:
FíggjarKonta
FíggjarKonta er ætlað til at flyta allar fastar útreiðslur av, samstundis sum tú flytir eina fasta upphædd inn á FíggjarKontuna mánaðarliga. Soleiðis fært tú javnað føstu útreiðslurnar við einum føstum gjaldi pr. mðr.
Tú kanst sjálv/-ur útrokna hvussu stórar samlaðu útreiðslurnar eru árliga og harvið roknað út, hvussu nógv tú skalt flyta á FíggjarKontuna hvønn mánaða - hetta fyri at hava tøkan pening á FíggjarKontuni til føstu útreiðslurnar. Suðuroyar Sparikassi hjálpir tær fegin við útrokningini.
Føstu útreiðslurnar kunna flytast av FíggjarKontuni umvegis vanliga fasta flyting ella sum flyting gjøgnum GjaldSkipanina.
Umsitur tú sjálv/-ur FíggjarKontuna ber eisini til at gera stakflytingar av FíggjarKontuni.


text:
Fyrsta samkynda parið í Føroyum varð gift í dag. Talan er um bretskar menn, ið Anniku Olsen vígdi í dag.
Ein av størstu gerðunum, ið fólk fara at minnast núverandi samgongu fyri, er óivað, at hjúnarbandslógin varð broytt, soleiðis at samkynd pør eisini kunnu giftast. Spenningur hevur verið ímillum fólk, nær fyrsta vígslan av samkyntum parið fór at vera.
Fyrr í dag vígdi Annika Olsen borgarstjóri í Tórshavnar kommunu eitt par úr Bretlandi, og tað gjørdust sostatt tveir menn úr Bretlandi, ið vórðu fyrsta samkynda parið, sum varð vígt í Føroyum. Mennirnir, ið talan er um, eru Richard John McBride úr Londonderry í Norðurírlandi, og Leslie James Travers úr Hartlepool í Onglandi.
Gunvør Balle skrivar á Facebook vanga sínum, at nýgifta parið hevur hildið saman í sekstan ár og hevur leitað eftir rætta staðnum at giftast. Teir eru fegnir um, at teir hava valt Føroyar, og teir ætla, sambært Gunvør Balle, heilt víst at vitja Føroyar aftur.


text:
02. Mai 2018
Í dag hava vit tosa um at verða góð við hvønn annan og at tosa pent við hvønn annan. Børnini vóru einig um at øll skuldi sleppa verða við í spælinum annars bleiv man keddur.Síðani fóru vit ein túr niðan í hagan, vit høvdu...
02. Mai 2018
Børnini eru púra vekk í spæli. Her er nógv sum fer fram og ómetaliga nógv læring :)Her er samstarv so tað baskar - Hvussu fáa vit steðga vatninum í ánni? Vit kunnu altíð royna við sandi :)Hvussu fáa vit protrið upp inn á vøllin? Fantastiskt...
19. Apr 2018
So kom tann stóri dagurin har Siiiiiiiirkus Spíííííírar 2018 hevði framførðslu. Eitt fantastiskt flott sirkus og stuttligt upplivilsi hjá okkum her á Hamrinum. Takk fyri, tit røsku Spírar og Spíradamur :) ...
16. Apr 2018
Sum foreldur hava vit stóra ávirkan á trivnað hjá børnum – eisini hóast vit ikki eru til staðar kropsliga. Heima við døgurðaborðið eru vit jú við til at seta dám á lagið og mentanina í barnagarðinum og skúlanum. Tí er tað týdningarmikið, at foreldur...
13. Apr 2018
Okkara fitti húsavørður Páll fer frá vegna aldur. Takk fyri nógvar góðar løtur Páll, vit fara at leingjast eftir tær. ...


text:
Prísur
Íroknað pakkanum
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Frítíðarhúsini
Frítíðardepilin liggur á norðursíðuni á Malta, einans 300m frá strondini og tætt við hugnaliga býin Mellieha.
Depilin er sera væl egnaður til pør, familjur við børnum ella fleiri ættarlið, ið ferðast saman.
Frítíðardepilin hevur m.a.: Stóran uttandura svimjihyl, barnahyl, minigolf, barnaklubbar, fótbóltsvøllur, matstovur,
spa, wellness og mangt annað.
Gist verður í einum av teimum 70m2 3-rúms frítíðarhúsunum við privatari garð- og takterrassu. Húsið hevur tvey kømur
við tempurmadrassum, stórari stovu, køk við øllum heintleikum og baðirúm. Í húsinum kunnu gista upp til 6 fólk.


text:
(Greinin stóð í Sosialinum fríggjadagin 1. juli 2016).
Farna vikuskiftið var Copenhell festivalurin hildin á sjeynda sinni, tá túsundtals málmsfjepparar savnaðust úti á Refshaleøen í Keypmannahavn til tríggjar dagar við málmi og hørðum rokki. Ovast á plakatini stóðu aldrandi ensku tungmálmsslóðararnir Black Sabbath. Undirritaði var á festivalinum fyri fyrstu ferð.
Síðani byrjanina í 2010 er talið av festivalluttakarum vaksið støðugt, og ársins festivalur setti met við 20.000 vitjandi. Hóast stóra vitjanartalið er økið somikið væl samansett, at skjótt og ómakaleyst er at finna runt. Nógvir føroyingar høvdu leita sær á ársins Copenhell, og tað sást aftur á festivalplássinum. Tú rendi teg javnan í føroyingar, prátið gekk lystiliga og kendist tað í løtum sum ein svartklødd málmsútgáva av eini føroyskari stevnu ella tónleikafestivali. Sjarmerandi onkursvegna.
Tungmálmsestetikkur
Visuelt og retoriskt gera fólkini handan Copenhell sær væl og virðiliga dælt av eyðkenda tungmálmsestetikkinum, har myrkur og óndskapur ráa fyri borgum. Navnið “Copenhell” er sjálvandi umskriving av enska “Copenhagen”, og teir tríggir pallarnir eita eisini eftir ymsum variantum av helviti, t.e. deyðsríkinum. Høvuðspallurin eftir fornnorrøna “Helviti”, næststørsti pallurin eftir grikska “Hades” og minsti pallurin eftir “Pandæmonium” úr Paradise Lost hjá John Milton. Á festivaløkinum stendur ein svørt “kirkja” við umvendum krossum, og bussarnir, ið koyra millum økið og Christianshavn Metro eru sjálvandi nummar “666”.
Slíkt orðaval og súmbolikkur tykist kanska ógvusligt fyri tey óinnvígdu, men her skal undirstrikast við feitari (svartari) striku, at alt fer fram við einum skálkabrosi. Uppreistur og provokatión hava frá byrjan verið inngrógvin partur av tungmálmsmentanini, og serliga er tað spíðsborgarliga og stovureina penheitin, ið stendur fyri skotum. Tungmálmsestetikkurin við tess eldi, jarni og myrkri fellur eisini væl inn í umstøðurnar úti á Refshaleøen, ið er eitt gamalt ídnaðarøki við stórum verksmiðjubygningum o.ø. Hetta hóskar stak væl sum karmur til ein málmfestival. Fyrireikararnir hava hugsað um heildina, og í so máta er tað ein frægd fyri bæði eygu og oyru at vera á Copenhell.
Mótrák til flower power
Hvagani stavar so hesin málmsáhugin fyri óndskapi og myrkri? Í bókini Heavy Metal: The Music and Its Culture (1991) vísir sosiologurin Deena Weinstein á, at ein felagsnevnari fyri nøvnini, ið av fyrstan tíð vóru sett í samband við tungmálm - Led Zeppelin, Black Sabbath, Deep Purple, Uriah Heep, Judas Priest, Motörhead, Iron Maiden, Dio v.fl. - er stigvísa ella vaksandi áherðslan á tað myrku og døpru síðuna av tilveruni. Har 60’ini vóru eyðkend av blomsturbørnum, hippie dreymum og fríum kærleika, gjørdist tungmálmsrákið eitt dømi um tað øvugta: fokus á kærleika var skift út við fokus á óndskap. Tað er ikki av leið at siga, at óndskapur verður settur í talu í tungmálminum. Tað svarta, tað myrka, tað dapra, tað ófrættakenda, tað ókenda, ja tað ónda fær størri rásarúm - bæði tekstliga, tónleikaliga og visuelt.
Tungmálmsestetikkur
Visuelt og retoriskt gera fólkini handan Copenhell sær væl og virðiliga dælt av eyðkenda tungmálmsestetikkinum, har myrkur og óndskapur ráa fyri borgum. Navnið “Copenhell” er sjálvandi umskriving av enska “Copenhagen”, og teir tríggir pallarnir eita eisini eftir ymsum variantum av helviti, t.e. deyðsríkinum. Høvuðspallurin eftir fornnorrøna “Helviti”, næststørsti pallurin eftir grikska “Hades” og minsti pallurin eftir “Pandæmonium” úr Paradise Lost hjá John Milton. Á festivaløkinum stendur ein svørt “kirkja” við umvendum krossum, og bussarnir, ið koyra millum økið og Christianshavn Metro eru sjálvandi nummar “666”.
Slíkt orðaval og súmbolikkur tykist kanska ógvusligt fyri tey óinnvígdu, men her skal undirstrikast við feitari (svartari) striku, at alt fer fram við einum skálkabrosi. Uppreistur og provokatión hava frá byrjan verið inngrógvin partur av tungmálmsmentanini, og serliga er tað spíðsborgarliga og stovureina penheitin, ið stendur fyri skotum. Tungmálmsestetikkurin við tess eldi, jarni og myrkri fellur eisini væl inn í umstøðurnar úti á Refshaleøen, ið er eitt gamalt ídnaðarøki við stórum verksmiðjubygningum o.ø. Hetta hóskar stak væl sum karmur til ein málmfestival. Fyrireikararnir hava hugsað um heildina, og í so máta er tað ein frægd fyri bæði eygu og oyru at vera á Copenhell.
Mótrák til flower power
Hvagani stavar so hesin málmsáhugin fyri óndskapi og myrkri? Í bókini Heavy Metal: The Music and Its Culture (1991) vísir sosiologurin Deena Weinstein á, at ein felagsnevnari fyri nøvnini, ið av fyrstan tíð vóru sett í samband við tungmálm - Led Zeppelin, Black Sabbath, Deep Purple, Uriah Heep, Judas Priest, Motörhead, Iron Maiden, Dio v.fl. - er stigvísa ella vaksandi áherðslan á tað myrku og døpru síðuna av tilveruni. Har 60’ini vóru eyðkend av blomsturbørnum, hippie dreymum og fríum kærleika, gjørdist tungmálmsrákið eitt dømi um tað øvugta: fokus á kærleika var skift út við fokus á óndskap. Tað er ikki av leið at siga, at óndskapur verður settur í talu í tungmálminum. Tað svarta, tað myrka, tað dapra, tað ófrættakenda, tað ókenda, ja tað ónda fær størri rásarúm - bæði tekstliga, tónleikaliga og visuelt.
Umhvørvið spælir eisini inn. Black Sabbath koma t.d. úr enska ídnaðarbýnum Birmingham, og í søguni um Sabbath verður av og á víst á hvussu hesin býurin er gráur og dapur, og at framtíðarútlitini hjá nøkrum ungum dreingjum av arbeiðarastætt vóru einki serligt síðst í 60’unum. Har var ikki nógv flower power at hóma. Við ídnaðarupprunanum hjá Black Sabbath í huga kendist tað ikki sørt rámandi at teir vóru høvuðsnavn á ársins Copenhell, ið nettupp gongur fyri seg í einum gomlum ídnaðarøki. Segði nakar hægri eind?
Hósdagur
Her verður ikki tikið samanum alt, ið undirritaði hoyrdi, men eitt sindur skal sigast um tað besta. Hósdag vóru tað Alice Cooper og With The Dead, ið skaraðu framúr. Alice Cooper framførdi við fullmannaðum og ómetaliga væl spælandi rokkbólki afturat sær. Konsertin var orkumikil, teatralsk, undirhaldandi og rørandi. Tað var mikið stuttligt at hoyra klassiskar Cooper sangir sum ‘No More Mr. Nice Guy’, ’Poison’, ‘Feed My Frankenstein’ og ‘School’s Out’ í live útgávu.
Ein partur av konsertini var halgaður til Keith Moon (The Who), Jimi Hendrix, David Bowie og Lemmy Kilmister (Motörhead) við at spæla sangir hjá teimum í raðfylgju: ‘Pinball Wizard’, ‘Fire’, ‘Suffragette City’ og ‘Ace of Spades’. Hesin sekvensur kundi lættliga verið ein grunnur gimmick í hondunum hjá øðrum, men hjá Alice og co. kendist tað heldur rørandi og hjartaligt, fyri ikki at siga frálíka væl spælt. Hesir fýra falnu rokkarar vóru allir nøkunlunda javnaldrandi við Cooper, hvørs kristna navn er Vincent Damon Furnier, og var tað tí uppá sítt pláss, at teir fingu eina heiðran við á vegnum.
Av nýggjari nøvnum var tað serliga dómadagsmálmbólkurin With The Dead, ið hugtók. Bólkurin var stovnaður í fjør, men telur fýra garvaðar rottur innan bretskan dómadagsmálm við drúgvari fortíð í bólkum sum Cathedral og Electric Wizard. With The Dead spæla treytaleyst harðan dómadagsmálm uttan nakað dikkedar. Spikafeitt!
Fríggjadagur
Fríggjadag vóru tað serliga Megadeth, King Diamond og Abbath, ið skaraðu framúr. Har aðrir bólkar gjørdu nógv burturúr pallshowi, vóru Megadeth eitt sindur meira spartanskir. Teir møttu upp, spældu eina góða konsert og fóru avstað aftur. Har koyrdu gamaní filmbrot á bakteppinum, og Dave Mustaine hevði onkra viðmerking millum sangirnar. T.d. var ein sangur av høvuðsverkinum Rust In Peace (1990) ognaður fyrrverandi trummuleikaranum Nick Menza, ið andaðist fyri kortum. Annars var hetta, so segði hann, bara góður musikkur, og so var ikki meira hóvasták gjørt burturúr.
Vóru Megadeth relativt spartanskir, var King Diamond konsertin seinni á kvøldinum ein venjing í tí stórbært teatralska. Í so máta tók King Diamond, Kim Bendix Petersen (!) millum vinir, táttin upp frá fyrimyndini Alice Cooper. Her var aftur talan um eina stórt uppsetta teatralska konsert, ið m.a. innihelt eina framførslu av allari Abigail plátuni frá 1987. King Diamond er eitt kult fyribrigdi, og øllum dámar ikki líka væl snjøllu falsettrøddina, men konsertin sannførdi um, at har er meir at fara eftir enn bara kultvirði og lótir.
Tá liðið var út á teir myrku tímarnar var tíðin búgvin til eina megnar svartmálmskonsert, og hana fingu vit í ovurmát frá norska Abbath, fyrrverandi sangara í Immortal. Nú er hann farin solo og hevur savnað sær eitt all-stars toymi av grummum corpsepaintaðum kúllum. Teir spældu eitt satt frontalálop av orkumiklum svartmálmi kryddað við einum sindri av góðum gamaldags hardrokki. Í roynd og veru ein upplyftandi, nærum ekstatisk uppliving. Paradoksalt men satt.
Black Sabbath
Leygardag var ymiskt á skránni, men tað skal ikki vera nøkur loyna, at undirritaði hevði halgað sær henda dagin, sabbatin (!), til ársins absolutta høvuðsnavn. Spenningurin var øgiligur undan konsertini. Hvussu mundu hesir aldrandi tungmálmsslóðarar fara at standa seg? Eisini havandi í huga, at hetta also var síðsta Sabbath konsertin nakrantíð í Danmark. Aktuella konsertferðin eitur heilt einfalt “The End”, tí heilsan hjá gittarleikaranum Tony Iommi er farin at bila somikið nógv, at læknarnir fráráða honum at fara á fleiri drúgvar konsertferðir.
Fríggjadagur
Fríggjadag vóru tað serliga Megadeth, King Diamond og Abbath, ið skaraðu framúr. Har aðrir bólkar gjørdu nógv burturúr pallshowi, vóru Megadeth eitt sindur meira spartanskir. Teir møttu upp, spældu eina góða konsert og fóru avstað aftur. Har koyrdu gamaní filmbrot á bakteppinum, og Dave Mustaine hevði onkra viðmerking millum sangirnar. T.d. var ein sangur av høvuðsverkinum Rust In Peace (1990) ognaður fyrrverandi trummuleikaranum Nick Menza, ið andaðist fyri kortum. Annars var hetta, so segði hann, bara góður musikkur, og so var ikki meira hóvasták gjørt burturúr.
Vóru Megadeth relativt spartanskir, var King Diamond konsertin seinni á kvøldinum ein venjing í tí stórbært teatralska. Í so máta tók King Diamond, Kim Bendix Petersen (!) millum vinir, táttin upp frá fyrimyndini Alice Cooper. Her var aftur talan um eina stórt uppsetta teatralska konsert, ið m.a. innihelt eina framførslu av allari Abigail plátuni frá 1987. King Diamond er eitt kult fyribrigdi, og øllum dámar ikki líka væl snjøllu falsettrøddina, men konsertin sannførdi um, at har er meir at fara eftir enn bara kultvirði og lótir.
Tá liðið var út á teir myrku tímarnar var tíðin búgvin til eina megnar svartmálmskonsert, og hana fingu vit í ovurmát frá norska Abbath, fyrrverandi sangara í Immortal. Nú er hann farin solo og hevur savnað sær eitt all-stars toymi av grummum corpsepaintaðum kúllum. Teir spældu eitt satt frontalálop av orkumiklum svartmálmi kryddað við einum sindri av góðum gamaldags hardrokki. Í roynd og veru ein upplyftandi, nærum ekstatisk uppliving. Paradoksalt men satt.
Black Sabbath
Leygardag var ymiskt á skránni, men tað skal ikki vera nøkur loyna, at undirritaði hevði halgað sær henda dagin, sabbatin (!), til ársins absolutta høvuðsnavn. Spenningurin var øgiligur undan konsertini. Hvussu mundu hesir aldrandi tungmálmsslóðarar fara at standa seg? Eisini havandi í huga, at hetta also var síðsta Sabbath konsertin nakrantíð í Danmark. Aktuella konsertferðin eitur heilt einfalt “The End”, tí heilsan hjá gittarleikaranum Tony Iommi er farin at bila somikið nógv, at læknarnir fráráða honum at fara á fleiri drúgvar konsertferðir.
Einhvør ivi var dyggiliga gjørdur til skammar, tí Sabbath spældu eina framúrskarandi góða og vælljóðandi konsert, har teir prógvaðu sína støðu sum tungmálmsslóðarar uttan líka. Ein sonn fragd at síggja Ozzy Osbourne í monumentala leiklutinum sum “The Prince of Darkness”: sannførandi frontfigurur og sangari í einum av heimsins bestu málmbólkum, og ikki sum mutlandi knarrivætti í hasi ønskriligu reality sjónvarpssendingini á sinni. Ein sonn fragd at síggja Tony Iommi, ein av mínum yndisgittarleikarum yvirhøvur, spæla eyðkent riff omaná eyðkent riff og fýra soloir av, ið rørdu innastu hjartastreingir. Tá fólk ikki sungu við reglum hjá Ozzy, sungu tey afturvið riffum og soloum hjá Tony. Tað sigur ikki so lítið. Eisini ein sonn fragd at síggja introverta og groovandi Geezer Butler leggja dyggan bassbotn. Saknur var í trummuleikaranum Bill Ward, ið ikki er við longur vegna svikaliga heilsu og sáttmálaósemju, men dugnaligi avloysarin Tommy Clufetos tók uppgávuna í størsta álvara og livdi seg inn í leiklutin.
Sabbath hava havt fleiri tíðarskeið og sangarar, men einki er at siga til, at fyrsta tíðarskeiðið við Ozzy er "urteksturin" hjá bæði Sabbath og málmi sum heild. Fyrstu seks Sabbath pláturnar eru essentiellar í so máta. Tær eru Black Sabbath, Paranoid, Master of Reality, Vol. 4, Sabbath Bloody Sabbath og Sabotage, allar innspældar og útgivnar árini 1970-1975. Á konsertini spældu teir einans sangir av teimum fyrstu fýra, umframt eittans lag av sjeyndu plátuni Technical Ecstasy (1976). Tað kendist sanniliga sum fóru teir aftur til røturnar og aftur til Birmingham. Hálvanannan tíma vardi henda máttmikla og livandi løta, og teir kundu sagtans spælt dupult so leingi. Tað er ikki ov nógv sagt, at menn steðgaðu á toppinum. Eitt virðiligt og inniligt farvæl. Tøkk fái Copenhell fyri hesuferð, og tøkk fái Black Sabbath fyri at vísa okkum hvar tungmálmsskápið skal standa!
Sabbath hava havt fleiri tíðarskeið og sangarar, men einki er at siga til, at fyrsta tíðarskeiðið við Ozzy er "urteksturin" hjá bæði Sabbath og málmi sum heild. Fyrstu seks Sabbath pláturnar eru essentiellar í so máta. Tær eru Black Sabbath, Paranoid, Master of Reality, Vol. 4, Sabbath Bloody Sabbath og Sabotage, allar innspældar og útgivnar árini 1970-1975. Á konsertini spældu teir einans sangir av teimum fyrstu fýra, umframt eittans lag av sjeyndu plátuni Technical Ecstasy (1976). Tað kendist sanniliga sum fóru teir aftur til røturnar og aftur til Birmingham. Hálvanannan tíma vardi henda máttmikla og livandi løta, og teir kundu sagtans spælt dupult so leingi. Tað er ikki ov nógv sagt, at menn steðgaðu á toppinum. Eitt virðiligt og inniligt farvæl. Tøkk fái Copenhell fyri hesuferð, og tøkk fái Black Sabbath fyri at vísa okkum hvar tungmálmsskápið skal standa!


text:
Stuðlar
Fylg okkum á Facebook
Skeið fyri føroyskum leiðarum á sjónum
Synergi skipar í døgunum 19. og 20. apríl fyri leiðsluútbúgving í Havn fyri leiðarum á sjónum, sum hvønn dag hava eina rúgvu av avbjóðingum á ymiskum stigum.
Navigatørar, maskinmeistarar, hovmeistarar, fabrikschefar, innkeypschefar, restaurantchefar og aðrir leiðandi persónar í siglandi vinnuni fáa nú høvi at fáa íblástur til ábyrgdarfullu størv síni.
Í døgunum 19. og 20. apríl skipar Synergi fyri skeiði undir heitinum "Hvat er góð leiðsla umborð?", har m.a. hesir spurningar verða viðgjørdir:
Hvussu leggur tú til rættis og samskiftir best sum leiðari, so tit sleppa undan ósemjum og strongd?
Hvussu arbeiðir tú best sum leiðari fyri at betra um trygdina umborð?
Hvat gert tú, um manningin er fleirmentað?
Hvussu gert tú, um ein kreppa stingur seg upp?
Støðið
Støðið verður tikið í tínum gerandisdegi og fer at menna teg sum leiðari umborð, og tú fært íblástur at arbeiða við tryggleikanum, trivnaðinum, motivatiónini og effektivitetinum umborð.
Tú fert at arbeiða uppbyggjandi við leiðsluleiklutinum, og tú fært bæði ítøkilig leiðsluamboð umframt innlit í, hví ósemjur og aðrir trupulleikar stinga seg upp.
Hetta eru góð amboð hjá tær at brúka í tínum gerandisdegi sum leiðari.
Amboðini fara at menna tíni leiðsluevni og títt grundarlag, tá tú skalt taka avgerðir um m.a. tryggleika og trivnað.
9 tættir
Tú fært grundleggjandi innleiðslu í
- Hvat er góð leiðsla umborð?
- Samskifti og kunning umborð og samskifti millum skip og skrivstovu
- Handfaran av ósemjum og kreppum umborð
- Fyribyrgjan av sosialari avbyrging/einsemi
- Leiðarans leiklutur fyri tryggleikan umborð
- Leikluturin hjá leiðarinum fyri motivatión og trivnað
Luttaka aktivt
- Arbeiði við fleirmentaðari manning | tá manningin kemur úr ymiskum mentanum.
Luttakararnir verða í mest møguligan mun tiknir við í undirvísingini, og tú skalt rokna við at hava ein aktivan leiklut.
Á henda hátt lærir tú mest.Leiðandi vinnusálarfrøðingurin hjá Mærsk Træning Center, Søren Diederichsen, verður undirvísari.
Seinastu 8 árini hevur hann eisini arbeitt við vinnusálarfrøðiligum uppgávum innan fyri SØFARTEN fyri nógv reiðarí umvegis SEAHEALTH.
Hann hevur drúgvar royndir at undirvísa leiðarum á sjónum og fær methøgar eftirmetingar.
16 luttakarar
Støða verður tikin til seinni, hvar í høvuðsstaðnum skeiðið verður hildið.
Skeiðið varir báðar dagarnar frá kl. 9 til 15.30 og kostar 8.745 kr. við mvg.
Pláss er fyri 16 luttakarum og tilmeldingarfreistin er 22. mars.
Kelda: antares


text:
Tíðindaskriv
23.03.2017 - 19:08
Tíðindi > Vinna & Tøkni > Íverksetan
Sendistova Føroya í Keypmannahavn og Invest in the Faroes skipa, í tøttum samstarvi við føroysku vinnuframaskipanirnar, nýggjan menningardepil fyri føroyskar íverksetarar á Sendistovuni á Norðuratlantsbryggjuni.
Endamálið er at skapa eitt íverksetaraumhvørvi fyri føroyskar íverksetarar, sum vilja vaksa út í heim og eisini útisetar, sum ynskja at flyta heim at byrja nýggjar fyritøku í Føroyum.
Møguleiki er hjá íverksetarafyritøkum at leiga arbeiðspláss og atgongd til fundar- og mótttøkuhøli á einari av bestu adressunum í Keypmannahavn fyri lagaligar treytir.
Eisini fáa íverksetararnir í boði ókeypis ráðgeving frá øllum pørtum í føroysku vinnuframaskipanini.
Ráðgevararnir í Vinnuframa, Íverksetarahúsinum, Hugskotinum og Framtak, sum longu í dag fáa nógvar fyrispurningar frá útisetum, sum vilja byrja nýggjar fyritøkur, hava øll játtað at luttaka sum vinnuráðgevar í menningardeplinum.
Ráðgeving kann verða veitt umvegis telefon ella skype, og eisini persónliga, tá ið ráðgevararnir eru staddir í Keypmannahavn.
Tá ið fyritøkurnar búnast, hækkar gjaldið fyri at húsast á Sendistovuni, men tær fáa framhaldandi møguleika fyri innivist á Bryggjuni til kappingarførar prísir.
Sigmundur Ísfeld, sendimaður, fer at kunna um menningardepilin á tiltakinum Tórskvøld, sum verður á Norðuratlandsbryggjuni í kvøld.


text:
Sjúkrarøktarfrøðideildini umboðað á altjóða ráðstevnu
Kristianna Hammer og Anna Sofía fjallheim frá Sjúkrarøktarfrøðideildini hava lagt fram á altjóða ráðstevnu í Ålborg.
Ráðstevnan, sum er tann 32.inda av sínum slag, varð hildin í døgunum 13-16 August í ár og bar heitið "International Human Science Research Conference" (IHSRC).
Annaðhvørt ár verður hon hildin í einum europeiskum landi og annaðhvørt ár í einum amerikonskum landi.
Kristianna hevði eina presentatión av háttalagsgreinini hjá sær: “Drawing as method in health care: experience, reflections and recommendations”.
Anna Sofía hevði ein postara, har onnur av kvalitativu kanninginum í hennara ph.d-verkætlan “Women’s experience with postnatal depression in a small-scale society” varð presenterað.
Okkurt um 300 fólk úr ymsum londum vóru við á ráðstevnuni.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Søgnin um ríku húsfrúnna í Húsavík
Útgávudagur: 26-02-2014
Vørunr.: DDT000214
Virði: 30,00
Húsfrúgvin í Húsavík. Útgávudagur: 26.02.2014. Virði: 3 x 10.00 kr. Nummur: FO 776-78
Frímerkjastødd: 42 x 34. Arkstødd: 112 x 62 mm. Snið: Edward Fuglø. Prentháttur: offsett
Prentsmiðja: LM Group, Kanada. Postgjaldsbólkur: miðalbrøv, innanoyggja 0 - 50 gr
Húsfrúgvin í Húsavík
Søgnin um Húsfrúnna í Húsavík er søgan um eina vesælagentu í Skúvoy, sum í einum dreymi fær kunnleika til hvar gullhornið hjá sjálvum Sigmundi Brestissyni er grivið niður. Tað er úr reinasta gulli, reinari enn nakar dýrgripur, kongur eigur. Lívið hjá hesi fátæku arbeiðsgentuni er so ússaligt, at hon liggur undir kvørnini í spjørrum um næturnar, men fær nú so ríka samsýning frá kongi fyri gullhornið, at hon kann keypa alla jørðina í Húsavík og aðra staðni á Sandoy við, so hon brátt gerst ríkasta kvinna, ið hevur livað í Føroyum.
Søgan ljóðar sum dagdreymur hjá fátækrafólki, men veruleikin er, at í hvussu so er ein og helst tvær ovurríkar kvinnur við stórum jarðarognum hava livað í Húsavík í 14. øld. Tær sjálvar og ognir teirra eru umrøddar í arvabrøvum frá árunum 1403 og nøkur ár fram, og her hevur ikki verið lítið at arva. Nevndar vera stórar jarðarognir í Føroyum, stór og óvanliga væl bygd hús av ymiskum slagi í Húsavík, ein nøgd av útbúna, ríkari og fínari enn nakar annar í Føroyum hevur átt, og hartil stórar jarðarognir og bygningar í Hetlandi og í Bergen og har í nánd.
Tað er eitt sindur ógreitt, hvørjar tær vóru, men helst er talan um móður og dóttur, ið eru komnar í bland við tíðini. Mangt bendir á, at hin eldra, móðirin, er norsk og er dóttir ein norskan stórmann við sambandi til Hetlands. Maður hennara er helst eisini norskur. Hví og hvussu hesi bæði er komin til Føroyar og hava búsett seg í Húsavík, veit eingin nú, men har í bygdini og aðrastaðni hevur minnið um tær livað í søgnini, hóast har bert verður tikið til ta einu kvinnuna við tí hábærsliga navninum Hústrúin í Húsavík. Navnið tykist seinni at vera broytt til hitt enn meira hábærsliga Húsfrúgvin í Húsavík.
Tað er sjálvsagt, at so stórt ríkidømi elvir til umrøðu millum fólk. Enn meira av tí, at her her talan um kvinnur. Ei heldur er undur í, at evni úr fólksligari pátrúgv eru tikin upp í sagnirnar. Tað hendir vanliga í sagnum. Olmussugentan Sissal í Skúvoy finnur ikki tann stóra skattin av tilvild, men tí at hon er sanndroymd. Fyrr trúðu tey um ávís merkisfólk, at hesi kundu kenna framtíð og alt, ið dult var, tí tey fingu serstaka vitan í dreymi. Tað er ikki sørt, at hesin møguleikin enn verður nevndur í samrøðu um okkurt, ið tykist gátuført.
Søgnin sigur eisini, at húsfrúgvin dugdi gand. Í Húsavík er sera góður, slættur og væl vallaður bøur, men í brøttunum uttan fyri bøgarðarnar er lendið heldur grýtut og summastaðni skriðukent. Fólk hevur viljað funnið onkra frágreiðing um, at ikki meira grót, enn ein kundi trúð, er í tí vakra bønum, og tí er tað komið upp í søgnina, at Húsfrúgvin rúnarbant bøin, t.e. legði gand í hann, so grót ikki ríður oman úr brekkunum enn tann dag í dag. Hepnir hava húsvíkingar verið av hesi bygdakonu síni.
Eitt annað, ið fólk hevur heft seg við, eru farvegirnir eftir húsaognum hennara. Serliga grundir, sterkt og væl laðaðar úr stórum gróti, størri enn tað hevur verið mansførleiki at fáa til hús. Eisini her kemur pátrúgvin uppí, nú við einum nyki, ið hon hevði vald á, so hann dró grótið saman fyri hana. Nykur var ein yvirnatúrlig vera, sum í líki av hesti livdi í vøtnum, og sum tey fyrr hildu vera vandamiklar, tí hann lokkaði børn upp á bakið, og fór so í vatnið við teimum, har tey druknaðu. Nykurin hjá Húsfrúnni helt til í Lítlavatni, og har hvarv hann eisini aftur í endanum. Best sum hann dró ein stóran stein fyri hana, slitnaði halin úr honum. Tá misti hon valdið á nykinum, og hann hvarv í Lítlavatni.
Søgnin um Húsfrúnna í Húsavík er ein av allar elstu søguligu sagnum í Føroyum, har vit við vissu kunna staðfesta, nær hendingarnar eru farnar fram, og nær fólkini hava livað.
Eyðun Andreasen


text:
Í dag gevur Heiðrik á Heygum út áttanda videolagið frá seinastu útdávu hansara, ”Funeral”.
Talan er um lagið "Flowers on your Grave". Videuútgávan er stílfull og einkul, har Heiðrikur hevur tikið íblástur frá gomlum Hollywood-filmum frá 40'unum. Heiðrikur vann FMA fyri besta videolag í fjør fyri videolagið "Monster", og ætlanin er at gera eitt videolag til allar sangirnar á plátuni, skrivar Heiðrikur í tíðindaskrivi.
Heiðrik spælir til Hoyma næsta vikuskifti í Gøtu, og eisini er hann at hoyra til íslendsa festivalin Iceland Airwaves 9. november.


text:
Sep 18, 2018
Møðgutúrur 2 - hittast á hálvari leið
Vit fóru úr Føroyum, og Frida S. fór úr Brússel, so hittust vit á flogvøllinum í Edinburgh. Deiligt at síggjast eisini millum summar og jól. Vit høvdu eina íbúð mitt í býnum og vóru úti allan dagin hesar dagarnar. Turið hevur stutt síðani verið í Edinburgh, so hon var ferðaleiðari.
Tað er ein hugnaligur býur, men so sera litleysur, næstan øll hús eru bara ómálað grót, hugsaði at kanska er tað als ikki loyvt at mála húsini?
Vit vóru og hugdu at tinghúsinum, Holyrood í Holyrood lundini. Tað var ein stuttligt og áhugavert upplivilsi. Har var alt lagt til rættis til vitjandi, vit sóu nevndarrúm og tingsalin og eina framsýning um tingið og tingarbeiðið. Kanska Løgtingið kundi havt okkurt tílíkt, bæði til ferðafólk og føroyingar, kanska næmingar. Havi eina ferð verið túr í løgtinginum við ferðaleiðara, tað var eisini áhugavert.
Vit ótu so - so segði hann - allar máltíðir á ymsum matstovum. Pubb er tað besta, vit ótu als ikki "fínt" - fish n' chips, indiskan lambsrætt og ein høsnakjøtsrætt "pie of the day". Vit búðu sera høgliga fyri til at fara í handlar og ganga niðan á slottið.
Men vit tóku eisini ein bussrundtúr, og tá fóru eg og FS umborð á Brittania, hon liggur sum museum har í Firth of Forth.
Tað er ein hugnaligur býur, men so sera litleysur, næstan øll hús eru bara ómálað grót, hugsaði at kanska er tað als ikki loyvt at mála húsini?
Vit vóru og hugdu at tinghúsinum, Holyrood í Holyrood lundini. Tað var ein stuttligt og áhugavert upplivilsi. Har var alt lagt til rættis til vitjandi, vit sóu nevndarrúm og tingsalin og eina framsýning um tingið og tingarbeiðið. Kanska Løgtingið kundi havt okkurt tílíkt, bæði til ferðafólk og føroyingar, kanska næmingar. Havi eina ferð verið túr í løgtinginum við ferðaleiðara, tað var eisini áhugavert.
Vit ótu so - so segði hann - allar máltíðir á ymsum matstovum. Pubb er tað besta, vit ótu als ikki "fínt" - fish n' chips, indiskan lambsrætt og ein høsnakjøtsrætt "pie of the day". Vit búðu sera høgliga fyri til at fara í handlar og ganga niðan á slottið.
Men vit tóku eisini ein bussrundtúr, og tá fóru eg og FS umborð á Brittania, hon liggur sum museum har í Firth of Forth.
Skrivað hevur Bergljót klokkan 20:50
Subscribe to: Post Comments (Atom)


text:
Jógvan Hugo Gardar
26.08.2015 - 22:45
Atlantic Petroleum er eitt av smáu oljufeløgunum sum hevur merkt lækkandi oljuprísin. Á keypsskálanum er virði á fyritøkuni minka javnt farna árið, síðani oljuprísurin fór at lækka.
Tá Atlantic Petroleum bleiv skrásett á Oslo Børs í desember 2013 var partabrævið og snoddaði upp móti 150 norskum krónum fyri partabrævið. Síðani er virði verið minkandi.
Lægsti prísurin var mánadagin, tá partabrævið bleiv selt fyri 19,40, men í gjár og í dag hevur virði hækka munandi, og liggur í kvøld uppi á knøppum 32 krónum. Tað er hægsti prísurin fyri partabrævið síðani 11. august.
Fyri íleggjararnar verður morgindagurin áhugaverdur, tí Atlantic Petroleum roynir at finna eina loysn fyri fyritøkuna. Fleiri møguleikar liggja á borðinum, har ein antin má royna at fáa meir tøkan pening inn í fyritøkuna, ella so kann føroyska oljufelagið verða selt.
Ben Arabo, stjóri í Atlantic Petroleum, skal leggja fram rokniskapin fyri annan ársfjóðring í Oslo klokkan níggju føroyska tíð í morgin. Tá fæst helst at vita hvat leiðslan og nevndin hugsa um framtíðina.


text:
Rebekka Trygvadóttir úr Ægir svam ein góðan 200 metur bringu á FM 2018 og vann sannførandi við tíðini 2:44.77, Sólvá A. Sigurðsson, somuleiðis úr Ægir, bleiv nummar tvey, við tíðini 2:51.94 og stóra stjørnan innan 200 metur bringu Sára R. Nysted bleiv nummar trý, heili 18 sekund verri enn Rebekka, so nú eigur Ægir drotningina í 200 metur bringu í Føroyum.
Føroyska metið er 2:42.03 og tað eigur Sára R. Nysted úr Susvim, men heldur Rebekka áfram við góðu gongdini hjá sær, so gongur tað ikki long tíð til Rebekka Trygvadóttir slær tað metið.
Tað gleðiliga ígjár var eisini at Sólva A. Sigurðsson bleiv nummar tvey og fekk svomi eina flotta silvurmedalju til Ægir.
Hin systurin Bjørt A. Sigurðsson bleiv nummar fýra við tíðini 3:09.82 og tað er eisini flott.
Stórt tillukku Ægir kvinnur.
SáH


text:
Signhild Joensen frá Ægir svam ein sera góðan 200 metur rygg í Bergen Swim Festival 2018 ídag, har hon kom inn við tíðini 2:14.99 sum er gott sekund frá Føroyska metinum hjá henni, sum er 2:14.01.
Hon legði seg á odda frá byrjan av og kom tvey sekund fyrr á mál enn norska kvinnan Hanna Rosvall, sum hevði tíðina 2:16.81 og nummar trý gjørdist Ingerborg Vassbakk Løyvning, sum vann kappingina í 100 metur ryggsvimjingina, hon kom inn við tíðini 2:18.56.
Signhild hevur havt eina sera góða stevnu í Norra, vunnu tvey gull, eitt silvur og sett Føroyskt met í 100 metur ryggsvimjing.
Stórt tillukku Signhild og sjálvandi eisini til venjaran Jamie Arro.
Føroyska landsliðið kemur aftur í morgin við Atlantic Airways.
SáH


text:
Til ber at søkja um menningarkvotur, um lítið virksemi er í økinum, sum søkt verður úr. Ætlanin er at skapa virksemi kring alt landið.
Tað hevur skapt rumbul í morgun, at samgongan hevur lagt broytingaruppskot fram, har tað er nevnt ítøkiliga, at Suðurstreymoy, Norðstreymoy, Vágum, Sandoy og Suðuroy, sum nú er, lúka treytirnar at søkja um menningarkvotur. Andstøðulimir hava sagt, at samgongan ger mun á økjunum í landinum. Bill Justinussen segði við heldur harðligum tóna, at samgongan hevur sett jødastjørnur á eysturoyingar og norðoyingar.
Menningarkvoturnar eru nevndar í upprunauppskotinum sum ein leið at tryggja virksemi, har lítið virksemi, stór fólkafráflyting og stórt arbeiðsloysi er ímun til aðrastaðni. Samgongan hevur gjørt broyingaruppskot í dag, har áðurnevndu øki eru nevnd í viðmerkingunum. Í somu viðmerkingum stendur eisini:
– Norðuroyggjar, Eysturoy og restin av landinum eru sjálvsagt eisini fevnd av ásetingini, í tann mun økini lúka settu treytirnar, sum altso eru, at lítið virksemi er í økinum, har søkt verður úr.
Higartil hevur tað fylt nógv av kjakinum í løgtinginum í dag, at nøkur økieru nevnd, men samgongan hevur víst atfinningunum aftur við vísa á, at ongin broyting er farin fram, í mun til hvør kann søkja um menningarkvotur. Ingolf Sólheim Olsen og Bjørt Samuelsen hava millum annað viðmerkt, at um fólk úr Norðoyggjum ella Eysturoynni lúka treytirnar, kunnu tey sjálvsagt søkja um menningarkvotur. Tey hava víst á, at einasta grundin, til at nakrar oyggjar eru nevndar í viðmerkingunum, er, at hesi øki uppfylla treytirnar í uppskotinum í dag.
Ingolf Sólheim Olsen spurdi eisini, hví so mikið órógv var um, at so lítið av kvotunum verður latið sum menningarkvotur til øki, har lítið og onki virksemi er fyri at tryggja virksemi kring alt landið. Bjørt Samuelsen heitti eisini á øll tingfólk um at lesa uppskotið, har tað er tilskilað, at øll kunnu søkja um menningarkvotur, um ítøkiliga ætlanin skapar virksemi har lítið er. Hon segði, at hon næstan helt tað vera øvundsjúka, um andstøðan absolutt ikki vildi hava, at eitt nú høðvusstaðurin, har arbeiðsloysi fyri ófaklærd er hægst í landinum, absolutt ikki skuldi fáa lut í fiskaríkidøminum í landinum.